Sejarah Pakar-Pakar Bedah Otak Tamadun Islam

Dari abad kelapan hingga abad ke-13 Masihi, tempoh ini dikenali sebagai Zaman Keemasan Islam. Semasa tempoh ini, pelbagai cabang ilmu ditambahbaik dan disebarluaskan terima kasih kepada kerja-kerja penterjemahan karya-karya ilmu asing dan kajian para cendekiawan Islam ketika itu. Antara cabang ilmu yang mendapat impak daripada zaman ini ialah pembedahan saraf/neurosurgeri (neurosurgery).

Menariknya, prinsip asas di sebalik ilmu ini masih tidak berubah sejak lebih sealaf yang lalu. Bagi menjadi seorang pakar bedah neurologi yang baik, hanya satu pendekatan patut dipatuhi iaitu latihan amali di makmal, mengkaji anatomi manusia dan membedah mayat. Prinsip sama digunakan oleh para cendekiawan Islam dan Arab dalam mengkaji dan membuat penemuan baru dalam dunia perubatan.

Bagi Abu al-Qasim Khalaf bin Abbas al-Zahrawi atau Abulcasis di dunia barat, seorang pakar bedah yang baik mesti mempunyai pengetahuan mendalam berkenaan anatomi manusia. Sentimen sama turut dinyatakan Ibnu Rushd menerusi kenyataan ini, “Orang yang mempelajari sains anatomi meningkatkan lagi keimanannya kepada Allah s.w.t.”

Sains anatomi yang kita kenali hari ini tidak akan wujud tanpa Zaman Keemasan Islam. Ini kerana perkembangan cabang ilmu ini didorong oleh beberapa faktor seperti kestabilan politik, galakan para pemerintah terhadap perkembangan ilmu, aktiviti penterjemahan pelbagai karya ilmu, diskusi berkenaan teori perubatan dan sikap toleransi terhadap kebudayaan asing.

Untuk fasa pertama ilmu neurosurgeri, tidak manis jika tidak menyebut terlebih dahulu fasa penterjemahan. Antara abad ketujuh hingga abad kelapan Masihi, fasa ini memberi penumpuan kepada penterjemahan karya-karya asing seperti Yunani, Rom, India dan Parsi sebelum dibukukan sebagai tatapan untuk generasi cendekiawan seterusnya.

Menjelang abad kesembilan Masihi, aktiviti penterjemahan semakin dipergiatkan menerusi Baitul Hikmah di kota Baghdad. Kerja-kerja penterjemahan turut mendapat sokongan para pemerintah Bani Abbasiyah termasuk Harun al-Rashid dan al-Ma’mun. Misalnya, setiap penterjemah dibayar dengan emas mengikut berat karya terjemahan yang dilakukannya. Tempoh ini juga menyaksikan sumbangan baru para cendekiawan kepada disiplin ilmu mereka seperti perubatan dan pembedahan.

Pihak Abbasiyah juga turut menguatkuasakan polisi menapis dan memilih pakar perubatan bertauliah. Bagi mencapai matlamat itu, ketua doktor istana Thabit bin Sinan diarah menyaring lebih 860 pakar perubatan di Baghdad ketika itu. Ini bagi memastikan hanya individu yang benar-benar layak saja mendapat lesen kedoktoran.

Berikut beberapa pakar perubatan Islam yang memberi sumbangan kepada neurosurgeri:

Walaupun mempunyai pandangan keagamaan yang bersifat kontroversi, tiada siapa yang dapat menafikan sumbangan al-Razi kepada dunia perubatan. Ini dibuktikan menerusi dua mahakaryanya iaitu Kitab al-Hawi fi al-Tibb (Ensiklopedia Perubatan) dan Kitab al-Mansuri fi al-Tibb (Kitab Perubatan Mansur (didedikasikan kepada penaungnya Mansur bin Ishak)).

Dalam keterangannya, al-Razi menggambarkan saraf mempunyai dua fungsi iaitu penderia dan motor, diliputi oleh lapisan-lapisan membran dan muncul dari dua tempat iaitu otak dan saraf tunjang. Beliau juga orang pertama yang menerangkan konkusi dan mengingatkan kepentingan mengelak saraf-saraf kecil semasa menjahit kulit yang terkoyak/luka.

Ini amat ditekankan al-Razi menerusi kenyataan ini, “Seorang pakar bedah perlu tahu anatomi saraf-saraf, vena-vena dan arteri-arteri. Ini bagi memastikan mereka tidak memotong bahagian-bahagian ini secara tidak sengaja.”

Beliau juga turut menolak kesimpulan cendekiawan Yunani, Galen berkenaan otak, sistem ventrikel dan saraf tunjang. Galen menganggap semua ini merupakan struktur tunggal tetapi al-Razi menyifatkan ia sebagai struktur berpasangan.

Beliau juga turut membahagikan saraf periferal kepada lapan pasangan servik, 12 pasangan toraks, lapan pasangan pada tulang belakang lumbar dan tiga pada tulang belakang sakrum. Pembahagian ini dibuat bagi mengesan kedudukan lesion pada saraf. Teknik ini menjadi asas kepada pemeriksaan klinikal saraf di mana fungsi motor dan penderia saraf diuji bagi mengetahui keadaan sebenar saraf tertentu pesakit.

Ini dibuktikan menerusi seorang pesakit yang dirawat oleh al-Razi. Selepas mengadu mengalami kebas pada jari kecilnya, beliau percaya serviks vertebra terakhir si polan bermasalah. Ini berdasarkan pengetahuan anatominya bahawa saraf dari jari kecil datang dari tempat tersebut.

Sebelum Zaman Keemasan Islam, ilmu pembedahan dianggap tidak bermanfaat dengan para pengamalnya sentiasa dipinggirkan. Tetapi kemunculan al-Zahrawi menerusi Kitab al-Tasrif mengubah segala-galanya.

Beliau orang pertama mencipta span anestetik dan menggunakannya dalam pembedahan. Sebelum ini, bagi memastikan pesakit tidak sedar semasa pembedahan, cecair anestetik diberi sebanyak beberapa dos kepada pesakit. Al-Zahrawi juga orang pertama yang menggunakan kapas pembedahan bagi menghentikan pendarahan semasa pembedahan dijalankan.

Span ini telah direndam dalam bahan-bahan aromatik dan mudah mengantuk sebelum dikeringkan. Apabila ia digunakan dalam pembedahan, barulah ia dilembapkan sebelum diletakkan pada hidung dan mulut pesakit. Rendaman bahan yang digunakan untuk span ini ialah opium, hyoscine dan hasyis.

Al-Zahrawi turut menyumbang kepada penerangan awal pelbagai kecederaan berkaitan saraf seperti kecederaan kepala, keretakan pada tengkorak, kecederaan tulang belakang dan hidrosefalus.

Misalnya, untuk hidrosefalus, beliau menerangkan ia sebagai lambakan cecair serebrospina yang banyak dalam ventrikel otak dan tengkorak serta terjadi akibat sekatan pada saluran cecair serebrospina. Al-Zahrawi juga turut menerangkan hidrosefalus yang dialami oleh bayi dan kanak-kanak – kajian pertama seumpamanya pada ketika itu.

Lantas, tidak hairanlah mengapa Kitab al-Tasrif terus menjadi rujukan pakar-pakar perubatan Eropah selama beberapa abad termasuk era Renaissance. Disebabkan jasanya yang besar kepada dunia perubatan, al-Zahrawi diiktiraf sebagai bapa pembedahan moden.

Dalam kalangan pengamal perubatan moden, nama Ibnu Sina selayaknya diangkat sebagai bapa perubatan moden. Menerusi mahakaryanya al-Qanun fi al-Tibb (Kanun Perubatan), beliau bukan sekadar berbicara panjang lebar tentang perubatan tetapi turut menyentuh aspek pembedahan dan farmakologi.

Antara keterangan menarik Ibnu Sina berkenaan saraf ialah saraf tunjang. Catatannya berbunyi, “Saraf pada bahagian tangan dan kaki selalunya akan bergerak jauh dan lebih terdedah kepada kecederaan. Justeru, Allah menciptakan saraf tunjang di bawah otak. Saraf tunjang boleh diibaratkan saluran yang keluar dari pancuran air seperti mana saraf muncul dari kedua-duanya dan turun ke bawah. Lantas, ia meletakkan organ-organ lebih hampir dengan otak.”

Ibnu Sina turut menggambarkan meningitis yang dianggap sebagai radang atau bengkak pada bahagian yang melindungi otak. Selain itu, disebabkan kefahamannya berkenaan anatomi tulang belakang, ini turut membantunya menyediakan pelbagai kaedah rawatan bagi menstabilkan semula tulang belakang pesakit.

Di sebalik semua sumbangan para cendekiawan ini, masih ada pihak yang cuba menafikan impak mereka. Alasannya ialah mereka hanya sekadar menterjemah karya-karya silam dan tidak menyumbang langsung kepada dunia perubatan moden khususnya dalam neurosurgeri.

Hakikatnya, dakwaan dangkal ini dijawab menerusi penerbitan manuskrip perubatan Cerrahiyyetü”l Haniyye (Pembedahan Diraja). Kitab ini dikarang oleh doktor diraja Turki Uthmaniyah, Serefeddin Sabuncuoglu dan diterbitkan pada 1465. Kitab ini secara jelas menyebut pelbagai aspek pembedahan dan pemulihan saraf dan tulang belakang termasuk keretakan kranium, migrain, epilepsi dan hidrosefalus.

Walaupun kitab ini diterbitkan beberapa abad selepas Zaman Keemasan Islam berakhir, ilmu yang dibawa para cendekiawan Islam ini tetap diteruskan oleh generasi-generasi ilmuan selepasnya. Ini termasuk pelbagai disiplin ilmu termasuk neurosurgeri.

RUJUKAN

Annajjar, M. J. dan Ebrahim, R. (2022, 4 Mac). The History of Neurosurgery in the Islamic Era in Middle Ages. Muslim Heritage.

Sumber gambar: Muslim Heritage


Kapal Hantu: Misteri Kehilangan Kru Kapal Mary Celeste

Banyak misteri berlaku semasa manusia bergantung pada kuasa angin sepanjang laluan laut. Pukulan ombak dan cuaca panas boleh mengganggu imbangan psikologi, sampai minda dimain habis.

Siasatan ketika itu pun belum tentu telus pada jalan saintifik. Kadangkala terselit pula unsur-unsur kepercayaan dan misteri sampai selamanya terabadi sebagai lagenda.

Salah satu lagenda yang sampai hari ini tiada jawapan adalah the Mary Celeste.

Kapal layer ini adalah jenis brigantine digunakan untuk perdagangan. Sebuah brigantine merupakan kapal layar yang lengkap dengan dua tiang untuk naikkan kain layar.

Mary Celeste dilancarkan pada 18 Mei 1861 dengan nama Amazon. Pendaftarannya masih ada dalam simpanan bandar Parrsboro, iaitu 23 hari selepas pelancaran.

Tidak pasti kenapa kapal ini lambat daftar, mungkin begitu caranya untuk memastikan kapal betul-betul mampu berlayar (seaworthy).

Pada masa itu, Amazon adalah milik sebuah kumpulan sembilan orang yang menggunakannya untuk hantar kayu dari Benua Amerika ke London.

Perjalanan pertamanya sudah ada kematian, iaitu nakhoda sendiri. Robert McLellan jatuh sakit semasa memuat naik barangan.

Beliau meninggal dunia beberapa hari kemudian, dengan tampuk nakhoda diambil John Parker yang senang cakap menanggung sumpahan.

Amazon terlanggar banyak benda sepanjang perjalaannya. Walau bagaimanapun, Amazon selamat sampai di London. Dua tahun Parker bersama Amazon sebelum menyerahkan jawatannya kepada William Thompson.

Bertukar Tangan Secara Tidak Sengaja

Sebuah ribut memukul laut pada Oktober 1867. Terumbang ambing Amazon bertahan pada permukaan laut yang bergelora. Tiba satu masa, semua orang dalam kapal buat keputusan untuk keluar.

Kata mereka, Amazon takkan bertahan kerana sudah rosak teruk (Hicks, 2004).

Rangka kapal ditemui Alexander McBean yang menjualnya kepada Richard Haines. Memang betul rosak teruk. Haines membeli dengan harga AS$1,750.

Dan beliau mengeluarkan belanja sebanyak AS$8,825 untuk kerja baik pulih (Begg, 2007). Masa ini yang Amazon mendapat nama baru – Mary Celeste.

Tukar nama sekalipun, sumpahan masih ada. Kapal ini dirampas kerana Haines tidak membayar hutang.

Sesudahnya dapat tuan baru iaitu konsortium James Winchester. Masalahnya, konsortium ini pun tidak habis tukar ahli. Ada saja masalahnya.

Sedar sedar tengok kena keluarkan belanja AS$10,000 untuk ubah suai bagi besar. Dengan imej baru inilah kapal Mary Celeste diserahkan kepada nakhoda barunya, Benjamin Briggs.

Masalah Besar

Benjamin Briggs tiba untuk memantau muatan alkohol ketika kargo ini dinaikkan dalam kapal, yang berlabuh tidak jauh daripada sebuah brigantine Canada bernama Dei Gratia.

Pada 7 November 1872, Mary Celeste keluar meninggalkan New York. Hampir sebulan kemudian, Dei Gratia menghampiri pesisiran pantai Portugal. Dan di sini, Kapten David Morehouse ternampak sebuah kapal dalam keadaan mencurigakan.

Apabila kapal tersebut menghampiri, Morehouse sedar sesuatu yang aneh: tiada siapa ada luar dan dalam kapal. Tengok nama Mary Celeste pada buritan kapal, Morehouse terkejut.

Semua anak kapalnya hilang tanpa sebarang bukti yang Mary Celeste ditimpa bala lanun. Kapal ini tidak bercalar langsung. Tiada perabot terbalik. Semua dalam keadaan rapi… kecuali satu benda saja: bot keselamatan.

Ada sesuatu yang berlaku. Morehouse jumpa sebilah pedang di bilik Briggs. Tetapi tiada satu alat navigasi laut ditemui.

Sampai hari ini, misteri menimpa Mary Celeste tidak terjawab kerana penyiasat dan sejarawan masih tidak boleh nafikan bahawa anak kapal tinggalkan kapal dengan rela hati (Wright, 2002).

Dan mereka hilang dan tidak muncul sampai sudah.

RUJUKAN:

Begg, P. (2007). Mary Celeste: The Greatest Mystery of the Sea. Pearson Education. Halaman 20.

Hicks, B. (2004). Ghost Ship: The Mysterious True Story of the Mary Celeste and her Missing Crew. Random House. Halaman 25.

Wright, D. (2002). Joyita: Solving the Mystery. Auckland University Press.


Stanley Kubrick: Pemalsu Pendaratan Bulan?

Sejak Neil Armstrong menjejakkan kaki ke bulan pada tahun 1969, sudah wujud perdebatan sama ada ianya benar-benar berlaku atau itu satu pembohongan besar direka oleh kerajaan Amerika Syarikat untuk menyeleweng duit rakyat. Ada yang terlalu terdesak membuktikan teori pendaratan di bulan satu pembohongan, cuba membuat dakwaan yang tidak masuk akal. Antara dakwaan yang amat terkenal di sebelah Barat ialah pengakuan pengarah filem terkenal, Stanley Kubrick bahawa beliau membantu memalsukan rakaman pendaratan di bulan sebelum beliau menghembuskan nafas terakhir pada tahun 1999.

Dakwaan ini berdasarkan pengakuan Kubrick yang dikatakan dirakam oleh seorang pembikin dokumentari bebas bernama T. Patrick Murray. Murray mendakwa menyimpan filem berkenaan selama 15 tahun sebelum mempunyai keberanian menyiarkan pengakuan berkenaan di akaun YouTube miliknya pada tahun 2015. Dalam video temubual tersebut, seorang lelaki bercermin mata dan berjambang yang dikatakan Kubrick menceritakan bagaimana beliau dihampiri oleh kerajaan Amerika Syarikat dan diminta memalsukan rakaman pendaratan Neil Armstrong dan Edwin Aldrin di bulan. ‘Kubrick’ berkata, “Saya telah melakukan satu penipuan besar terhadap rakyat Amerika Syarikat, di mana saya akan terangkan secara terperinci, membabitkan kerajaan Amerika Syarikat dan Agensi Aeronautik dan Angkasa Lepas Kebangsaan (NASA), bahawa pendaratan di bulan itu satu penipuan, SEMUA pendaratan di bulan adalah palsu dan sayalah orang yang memfilemkan semua itu.”

‘Kubrick’ mendakwa beliau dirasuah oleh pihak kerajaan dan menganggap hasil kerjanya itu merupakan satu mahakarya terhebat. Dan semua ini ada kaitan dengan kecemerlangan hasil kerjanya dalam filem 2001: A Space Odyssey. Beliau menambah, “2001 merupakan sesuatu yang dianggap hebat tetapi itu tidak bermakna memalsukan pendaratan di bulan itu tiak hebat. Tapi saya belajar banyak perkara daripada pembikinan filem 2001 dan itulah sebab bagaimana saya boleh terlibat dengan semua ini.”

Tetapi apabila ia ditayangkan kepada umum, sudah ramai yang meragui kesahihan video berkenaan. Bagi laman sesawang Snopes yang berkemahiran mengesan kisah-kisah yang dianggap dongengan atau palsu, tanda pertama ialah tarikh Murray mendapatkan akses terhadap Kubrick. Menerusi laman sesawang Shooting Kubrick, dia mendapat akses tanpa had dengan Kubrick pada Mei 1999, sesuatu yang dianggap mustahil kerana pengarah filem yang terkenal dengan filem Spartacus dan A Clockwork Orange meninggal dunia dua bulan sebelumnya.

Tambahan pula, satu rakaman yang tidak disunting mendapati ‘Kubrick’ yang ditemubual Murray sebenarnya seorang pelakon bernama ‘Tom’ dan pembikin dokumentari itu mengajarnya bagaimana menceritakan bahagian seterusnya pengakuannya itu. Atas sebab itu, balu mendiang, Christiane Kubrick melalui jurucakapnya menyelar video berkenaan sebagai satu pembohongan. Beliau menambah, “Temubual itu merupakan satu pembohongan, Stanley Kubrick tidak pernah ditemubual oleh T. Patrick Murray. Kebanyakan cerita yang dinyatakan diada-adakan, palsu dan tidak benar.”

Jadi siapa sebenarnya T. Patrick Murray ini? Berdasarkan maklumat pada laman sesawang IMDB, Murray bertanggungjawab menghasilkan sebuah dokumentari bertajuk The Last Game pada tahun 2002 yang mendapat sambutan bersifat suam-suam kuku. Dan sejak itu, beberapa dokumentari yang dibikin tidak mendapat sambutan langsung. Semakan pada saluran YouTubenya juga menunjukkan video yang ada dalam saluran berkenaan hanyalah potongan klip-klip video dan video muzik. Dan sehingga sekarang, si pembikin dokumentari ini juga tidak menyatakan niat sebenarnya di sebalik penyiaran temubual palsu itu. Sama ada ia benar-benar satu penipuan atau dokumentari yang bersifat satira dan sindiran, hanya empunya badan saja yang tahu. Yang pasti walaupun dengan kenyataan keras yang dikeluarkan Christiane, itu tidak menghalangnya meraih populariti segera dari video berkenaan.

Selain filem dokumentari Murray ini, ada pula mendakwa bukti pemalsuan rakaman pendaratan di bulan yang dilakukan Kubrick dinyatakan secara rahsia dalam filemnya yang ditayangkan pada tahun 1980, The Shining. Melalui filem berkenaan, beliau dikatakan meluahkan rasa malu yang tidak terhingga kerana terlibat dalam skim penipuan berkenaan. Filem yang diadaptasi daripada novel Stephen King menunjukkan banyak petunjuk seperti baju sejuk Apollo 11, nombor bilik berhantu Hotel Overlook ialah 237 (rujukan kepada jarak bumi dengan bulan iaitu 237,000 kilometer) dan penampilan patung beruang yang dianggap simbol Kesatuan Soviet. Filem yang dianggap filem Amerika yang terbaik itu sebenarnya dikatakan menjadi kanvas Kubrik untuk meluahkan kekesalan yang tak terhingga atas pembabitannya itu. Ini ada disebut dalam filem dokumentari Rodney Ascher tahun 2013, Room 237.

Tetapi tidak semua bersetuju dengan interpretasi berkenaan. Antara individu yang menolak teori mengarut itu ialah anak mendiang sendiri, Vivian Kubrick. Vivian yang pernah bekerja bersama bapanya sebagai pelakon tambahan dalam beberapa filem turut mengarah di sebalik tabir filem The Shining. Dalam satu surat terbuka yang disiarkan di akaun Twitternya, Vivian menyifatkan bapanya itu berintegriti dari segi artistik dan tidak segan-silu menyatakan pendiriannya dalam isu politik dan sosial walaupun itu berpotensi mengancam nyawanya. Beliau turut menggelar Kubrick sebagai pelindung kemanusiaan dan menganggap mustahil bapanya sanggup melakukan perkara terkutuk itu. Vivian turut menyelar individu yang berterusan menyebarkan cerita berkenaan sebagai orang yang pelik dan tidak bertanggungjawab.

SUMBER

1. Cooper, Allison. (2015). HowStuffWorks.com. Was The Shining an apology for faking the moon landing. https://entertainment.howstuffworks.com/shining-apology-faking-moon-landing.htm

2. Evon, Dan. (2015). Snopes.com. FALSE: Stanley Kubrick Faked the Moon Landings. https://www.snopes.com/fact-check/false-stanley-kubrick-faked-moon-landings/

3. Hawkes, Rebecca. (2016). The Telegraph. Remember when Stanley Kubrick ‘faked the moon landings’? https://www.telegraph.co.uk/film/movie-news/stanley-kubrick-moon-landings-hoax-fake/

4. Beall, Abigail. (2016). Daily Mail. Stanley Kubrick’s daughter blasts moon landing conspiracy theories as a ‘grotesque lie’. http://www.dailymail.co.uk/sciencetech/article-3678605/Stanley-Kubrick-s-daughter-blasts-moon-landing-conspiracy-theories-grotesque-lie.html


Datangnya Islam Mengangkat Martabat Wanita!

Hari ni ada segelintir kaum perempuan melaungkan bahawa Islam ini banyak mendiskriminasikan wanita. Mungkin mereka membuat perbandingkan diri mereka dengan kehidupan orang barat wanita yang kelihatan bebas dan seronok.

Jika betul nak bandingkan tentang hak wanita, kalian sepatutnya rujuk sejarah di zaman Jahiliyyah sebelum kedatangan Islam, yang mana wanita telah menjadi mangsa diskriminisasi paling teruk dalam sejarah kemanusian sehingga mereka telah disisih dan dihina oleh lelaki sehinggalah kedatangan Islam. Antara budaya pelik masyarakat Jahiliyah berkaitan wanita:

1) Mereka tidak ada hak untuk bersuara, semua keputusan dari lelaki.

2) Mereka hanya diperlukan sebagai hamba seks dan orang lelaki bebas nak buat hubungan seks dengan semua cara, seks ganas, seks luar tabie, semua mereka hentam,

3) Mereka anggap mendapat anak perempuan adalah petanda sial.

4) Kaum wanita dilayan sebagai hamba abdi, bahkan lebih hina dari itu sebab diseksa zahir batin..

5) Anak tiri lelaki boleh menjadikan ibu tiri mereka sebagai hamba bila ayah mereka mati.

6) Boleh membunuh anak perempuan hidup-hidup dengan alasan malu.

7) Anak perempuan yang cantik sahaja dibesarkan untuk tujuan seks.

8) Lelaki bebas berkahwin seberapa ramai dengan wanita yang dia suka. (‘Urwah bin Mas’ud telah memiliki sepuluh orang isteri sebelum Islam)

9) Seorang ayah boleh menjual anak perempuan macam hamba.

10) Perempuan yang datang Haid tidak boleh duduk sebumbung dengan Suami, mereka kena keluar rumah sampai Haid habis. Malahan haram perempuan Haid menyentuh suami mereka sebab di anggap sedang kotor.

11) Menceraikan isteri dengan cara menghina (kaedah zihar)

12) Balu wanita yang kematian suami diasingkan dan wajib pakai pakaian yang buruk-buruk dan tidak boleh memakai bau-bauan selama setahun. Lepas setahun, wanita itu kena sentuh kambing dengan kemaluan, barulah dia bebas dari eddah dan bolehlah pakai cantik cantik. (Apa kejadahnya!!!???)

13) Hamba wanita yang mengadung menjadi mangsa judi teka jantina bayi, lepas dua pihak bertaruh, perut akan dibelah atau dipijak untuk mendapat keputusan.

Banyak lagi jika nak cerita, ada jugak kes yang mana bila suami mati, perempuan akan dibakar hidup hidup dengan suami, dengan alasan sehidup semati. Sesetengah negara, orang perempuan tidak boleh menunggang binatang dan macam macam lagi layanan pelik kepada orang perempuan.

Kemudian… Jeng jeng jeng!

Munculah Nabi Muhammad SAW yang membela hak wanita melalui hukum Islam, terdapat banyak hadis berkenaan menjaga hak wanita, antaranya:

1) Wajib berlaku baik pada isteri

2) Tak boleh pukul isteri sewenang-wenangnya

3) Tak boleh setubuh isteri waktu haid

4) Tak boleh menduburi sang isteri

5) Tak boleh halau bini waktu haid, kena layan macam biasa.

6) Jika bercerai cukup dengan lafaz talak, bukan menhina macam zihar.

7) Jika mampu kahwin, maksimum empat Isteri tetapi Islam menekankan kalau tidak mampu, kekalah setia dengan seorang isteri

8) Anak tak boleh jadikan ibu sebagai hamba, haram.

9) Syurga di bawah tapak kaki ibu, wajib taat pada ibu dahulu baru bapa. Bahkan ibu didahulukan sebanyak tiga kali

10) Orang lelaki wajib memberi pakaian, dan memberi makan serta menyediakan rumah bagi isteri dan anak perempuan.

11) Doa wanita lebih makbul dalam waktu tertentu.

12) Menggembirakan anak perempuan dengan hadiah, mendapat pahala besar.

13) Kena dahulukan anak perempuan dalam bab kasih sayang.

14) Haram bunuh anak, malahan berdosa jika anggap anak perempuan sebagai nasib sial.

15) Jika ibu dan ayah panggil si anak, si anak kena sahut seruan ibu dahulu.

16) Peremuan sabar mengandung dapat pahala, sakit beranak pula mendapat pahala mati syahid.

17) Dijamin masuk syurga jika besarkan anak perempuan dengan ilmu ugama sampai berkhahwin

18) Perempuan tak perlu berjihad macam lelaki tapi mendapat pahala jihad melalui amalan perkhidmatan.

19) Perempuan menyusu mendapat pahala berganda.

20) Boleh duduk dan bermesra dengan bini walaupun haid dengan syarat tidak sampai bersetubuh

21) Tempoh edah hanya 3 kali suci (bukan setahun macam sebelum islam)

Dan lain lain..

Oleh kerana kebanyakan negara masih mengamalkan dasar atau undang-undang yang mendiskriminasi wanita, maka hari wanita yang disambut pada setiap 8 Mac diadakan sejak 1909 di seluruh dunia untuk memberi ruang kepada permasalahan ini dapat dibahas seterusnya diselesaikan secara berperingkat.

Kita sebagai orang Islam pula, cubalah zahirkan hadis nabi dala, soal memuliakan orang perempuan sebab nabi dah ajar 1400 tahun dahulu. Di sini jugalah barulah kalian orang perempuan boleh menilai bagaimana agama telah kembalikan hak orang perempuan dengan adil.

Memang ada sedikit kesulitan dalam soal seperti tutup aurat, dan bab pergaulan, tetapi setiap perintah ALLAH adalah ada hikmahnya seperti menjaga kohormatan wanita yang ketika zaman Jahiliyah dahulu tidak pernah memiliki setara dengannya.

‘Penjara’ ini jika nak dibandingkan dengan kehidupan orang perempuan di zaman Jahiliyyah, maka “penjara” ini menjadi syurga dunia kerana sesungguhnya wanita solehah adalah sebaik baik hiasan dunia.

Akhir kata, bersabarlah dengan ujian Allah, maka Allah akan ganti dengan perkara yang lebih baik kelak. Bersyukurlah dengan nikmat Allah, maka Allah akan tambah nikmat yang tidak disangka sangka!

Akhir kata, selamat hari wanita, dan untuk pengetahuan pembaca, tema hari wanita untuk tahun 2018 adalah:

“The Time is Now: Rural and Urban Activists Transforming Women’s Lives. ”


Baghdad Kota Buku Yang Dikagumi

Suatu ketika lama dahulu, Baghdad merupakan sebuah kota buku dan syurga loka para peniaga buku. Menurut ahli geografi Islam Ahmad ibn Abi Ya’qub yang melawat kota itu dalam tahun 891, menyatakan terdapat lebih dari 100 buah kedai buku. Biasanya terletak di tingkat atas deretan rumah kedai di jalan-jalan yang sempit dan lorong-lorong bazar. Di tingkat itu juga tempat tinggal pemilik kedai buku berserta dengan keluarganya. Malah berkumpul juga para penyalin manuskrip dan jurutulis mahir yang membentuk sebuah skriptorium!

Dicelahan lorong bazar itu berdiri sebuah kedai buku yang ulung dan besar dengan limpahan khazanah manuskrip kertas kekulit yang bermutu, seringkali disinggahi oleh golongan elit yang kaya dan para ilmuan yang terbaik. Kedai buku mewah ini kepunyaan Abu Yaʻqūb ibn ʼIsḥāq al-Warrāq al-Baghdadi. Anaknya dengan nama Muḥammad b. Abī Yaʿqūb Isḥāq al-Warrāq yang lebih dikenali dengan gelaran Ibn al-Nadīm inilah yang memberikan buku bibliografi Islam yang pertama kali dengan senarai ribuan judul manuskrip di dalam kitabnya al-Fihrist.

Dikarang pada tahun 987 merupakan sebuah rujukan penting dalam peradaban Islam. Dalam kata pengantarnya, Ibn al-Nadim menulis:

“Inilah indeks buku-buku dari semua negara, baik Arab mahupun bukan Arab yang masih wujud dalam bahasa dan tulisan Arab untuk setiap cabang ilmu pengetahuan dengan keterangan mengenai penyusun dan kelas pengarangnya berserta dengan silsilah, tarikh lahir, jangka hayatnya, masa meninggalnya, tempat bermastautinnya, serta jasa-jasa dan kekurangan mereka sejak mula ilmu pengetahuan itu ditemui sehinggalah zaman kita sekarang ini.”

Betapa kaya buku-buku yang disenaraikan dapat disaksikan dalam Kitāb al- Fihrist ini. Ia merangkumi karya sebelum Islam, Syriac, Yunani, Sanskrit, Latin dan Parsi dalam merancakkan ketamadun Islam. Malah senarai karya di kalangan ilmuan Islam juga tidak kurang hebatnya dalam mengambarkan dunia keilmuan Islam ketika itu.

Tidak ada tamadun yang berkembang maju tanpa adanya peradaban tulisan dan bahasa. Tetapi ratusan tahun kemudian, dibelahan dunia Timur, seorang yang bernama Hang Nadim telah dibunuh disebabkan kebijaksanaanya. Ironinya nama mereka hampir sama!


Jom Jadi Seorang Lelaki Yang Chivalry!

Mentaliti orang kita, kalau seseorang tulis pasal sesuatu, mesti orang tu nak promote benda tu. Kalau tulis pasal liberalisme, mesti nak suruh orang jadi liberal. Kalau tulis pasal Yahudi, mesti nak ajak orang jadi Yahudi.

Menulis tentang asal usul melutut sebelah kaki semasa melamar bukan nak suruh korang pun pergi ikut cara SM Faliq tu. Kalau kampung kau dekat Bukit Gambir dan kampung makwe kau Pasir Puteh, rasanya tak perlu kot tiba-tiba kau melutut depan ramai-ramai orang kat G’s Bistro Seksyen 15 Subang Jaya tu. Awkward gila. Kalau orang Melayu, ikut je lah cara Melayu.

Masalahnya Chryseis Tan tu Cina. Ayahnya antara 10 kapitalis terkaya di Malaysia. Hidup dia fikir macam mana nak habiskan duit je. Travel ke Paris atau Milan tu baginya seperti dari KL ke Tanjung Malim. Dia dikelilingi oleh jejaka tampan Cina Caucasian dan Caribbean. Dia bukan lepasan maahad atau graduan UIA. Dia tak tau apa yang halal haram makruh dalam bercinta. Dia tak solat istikharah.

Bagi perempuan macam dia, perkara yang paling romantik seorang lelaki boleh buat ialah melamar dia dengan cara yang paling unforgettable. Dia cair dengan apa yang SM Faliq buat tu. Dan dengan cara itu dia yakin dia dah jumpa true love, dan hanya dengan itu hatinya terpikat dan ada peluang untuknya dibimbing ke Siratul Mustaqim.

Peliklah korang nak expect Faliq pergi meminang Chryseis dekat rumah ayahnya (Vincent Tan). Berapa dulang hantaran keluarga Vincent Tan kena balas? Pening sambil tergelak saya nak kena bayangkan Vincent Tan jadi wali dan bincang pasal mas kahwin.

Melamar melutut pun bukan point utama artikel. Point utama artikel adalah untuk memberi pencerahan tentang budaya chivalry (fahaman umum, bukan suruh kau pakai perisai dan pedang jadi knight). Chivalry bukan sekadar melutut semasa melamar. Chivalry lebih besar daripada itu. Ia adalah semangat kelelakian untuk mengorbankan keselesaan diri demi keselesaan wanita.

Benda ni common sense je, tak perlu pun nak minta dalil. Tak gemar sangat nak berdalil dalam isu-isu macam ni. Nanti akan ada mamat perasan intelektual kata bercampur aduk yang hak dan batil.

Ada tak konsep yang seakan-akan chivalry dalam Islam? Apakah sunnah Rasulullah dalam melayan wanita (termasuk isteri-isterinya)?

Sahih al-Bukhari, Kitab Al-Maghazi, hadis no. 4211 ada meriwayatkan kisah Rasulullah MELUTUT di sisi unta, agar isterinya, Safiyyah dapat menaiki unta dengan MEMIJAK lututnya. Itu tahap Rasulullah, bukan saja ego diketepikan, malah siap sedia menahan sakit lutut dipijak.

Puas hati? Yang nak sangat mencontohi Rasulullah tu, nanti masa korang ambil isteri balik kerja, sila melutut jadi pemijak kaki untuk isteri menaiki kereta. Tapi rasanya tak perlu menyusahkan diri kot, cukup sekadar tolong membukakan dan menutup pintu.

Tak salah kalau nak berbuat baik terhadap wanita selain dari isteri, selagi bertindak di dalam batasan syarak. Wanita kan dimuliakan di sisi Islam. Meletakkan wanita di tempat yang mulia tu bukan pakai cakap je, kena bertindak. Laki-laki Muslimin lah kena jadi tauladan dalam hal ini. Takkan nak duduk main phone je sementara Mat Saleh sibuk menunjuk mereka itu gentleman.

Chivalry harus dilakukan atas niat yang ikhlas, atas sebab kau menghormati wanita sebagaimana kau menghormati dan meghargai ibu kau. Orang yang chivalrous tak akan anggap perempuan tu sebagai objek, apatah lagi dijadikan bahan lawak.

Kalau korang ada niat nak jadi chivalrous untuk mengorat, itu bukan gentleman, itu jerk namanya. Tak dijamin pun wanita akan suka kat kau kalau jadi chivalrous, kau tetap akan kena friend-zone atau stranger-zone juga kalau perempuan tu memang tak berkenan kat kau.

Yang perempuan pun janganlah teruja sangat kalau rakan sepejabat korang yang muka macam Fahrin Ahmad tu tolong bukakan pintu pejabat. Dia mungkin tak crush pun dekat kau, cuma dia tu baru balik dari boarding school dekat UK dan benda tu telah diasuh sejak kecil lagi.

Dalil untuk jadi chivalrous dah ada dalam Al-Quran: “al-rijal qawwamum ala an-nisa”. Lelaki adalah pelindung bagi wanita. Disebabkan lelaki dikurniakan dengan kekuatan fizikal (tu sebab feminis tegar tak minat idea chivalry ni), maka padanlah lelaki jadi gentleman. Tak rugi pun kalau memberi keutamaan kepada wanita.

Kalau nampak ada perempuan berlari-lari dalam hujan, bagi je payung kau tu kat dia. Tak matilah lelaki terkena air hujan.

Kalau lif overloaded dan ada seorang perempuan tak dapat masuk, kau keluar je bagi dia naik dulu, apa salahnya lelaki tunggu lif seterusnya atau panjat je tangga.

Kalau nampak ada perempuan bawa beg besar beg kecil menaiki ERL ke KLIA, jangan melekat bontot kat tempat duduk asyik main game je, bagilah tempat duduk.

Kalau tu pun tak mampu, sekurang-kurangnya janganlah buat muka tak bersalah masuk koc wanita kat KTM.

Chivalry akan tarbiah kau sikit demi sikit jadi lelaki yang beradab dan memuliakan wanita.

Kalau benda basic macam tu pun tak boleh buat, no wonder orang kata “chivalry is dead”. Dan idea kelelakian pun terpupus sekali. Yang tinggal hanya jantan MCP yang pentingkan diri sendiri dan nafsu membuak-buak.

(sampai sini sajalah, tak nak overkill topik. Tapi korang jangan lupa ye tawaran untuk jadi kekasih tu. Saya tunggu)


Kenapa Teritip Boleh Muncul Di Kapal?

Pernah tak anda
terlihat teritip yang terkumpul di bawah kapal mahupun tiang tiang di
persisiran pantai? Dalam kebanyakan kes, itu sebenarnya ialah indikator
kekotoran yang berpunca daripada organisme yang terkumpul. Teritip tu tak duduk
saja saja pada tiang dan kapal. Mereka tengah makan bakteria yang terkumpul di
situ. Itulah maksud bio fouling – pencemaran biologi.

Untuk memahami pencemaran biologi ini, kita kena mula dari perkara awal dahulu. Pertamanya, mana datang bakteria ini? Dari laut la, dah tu mana lagi nak dapat. Ok, lawak hambar. Sebagaimana udara dan tanah, laut atau kawasan berair juga dipenuhi dengan bakteria. Namun, bakteria yang terpaung di udara boleh melekat pada permukaan sesuatu selepas jatuh dan bakteria tanah pula… sudah memang melekat pada permukaan tanah. Bakteria air pun boleh, tapi disebabkan air yang sentiasa bergerak menyukarkan mereka untuk melekat, maka hal ini jadi payah.

Oleh itu,
bakteria air ini akan menghasilkan sejenis bahan kimia berpolimer yang akan mewujudkan
tempat mendarat mereka. Bahan ini sifatnya merekat dan melekat, jadi selain
daripada melekat pada permukaan benda, bahan kimia ini juga boleh melekatkan
bakteria tu padanya daripada dibawa arus air. Bahan polimer ni kita sebut dalam
terma biologi sebagai biofilm. Kalau tak faham lagi, pernah tak anda pijak batu
licin di sungai? Tak pun permukaan longkang kotor? Ya, benda licin itulah
biofilm.

Lama kelamaan,
koloni bakteria dan jumlah biofilm makin meningkat. Bakteria lain akan masuk
tumpang untuk membesar sekali sampailah habis seluruh permukaan itu dibaluti
biofilm. Ini adalah separuh daripada komponen pencemaran biologi. Aktiviti
mikroorganisme.

Andai kata anda ni suka makan bakteria, dan anda ternampak satu tiang ni penuh dengan bakteria? Apa yang anda nak buat? Sudah tentulah makan kan? Alang alang banyak sumber makanan ni baik buat rumah di sekitar kawasan tu, betul tak? Sekarang masuklah lagi separuh daripada komponen pencemaran biologi. Aktiviti makroorganisme. Larva larva teritip akan melekat pada biofilm ini untuk memakan bakteria yang ada di situ. Jadi, penuhlah tiang itu dengan teritip. Penum Kerang, kepah dan tiram yang ada diet yang sama pun selalunya berada dekat dengan tiang ni. Tumpang makan, begitu.

Kalau proses ni
melemahkan struktur tiang, macam mana jurutera dan pelaut zaman dahulu
selesaikan masalah ini? Kalau ikut catatan Plutarch, orang kuat Alexander the
Great pernah bising pasal masalah ini:

“Apabila
rumpai dan bahan kotor melekat pada sisi kapal, pergerakan kapal akan menjadi
perlahan dan air menjadi payah untuk berlalu keluar. Sebab itu mereka )pelaut)
selalunya akan menyapu pelapis khas untuk menghalang benda ini berlaku.”

Kalau kita ikut norma pelaut zaman tersebut hingga sebelum abad ke 18, bahan pelapis yang digunakan merangkumi tar, lilin dan minyak paus. Kapal ini akan dibawa ke pelabuhan kering untuk melumuri bahan bahan ini. Menjelang abad ke 18, pelayar British menggunapakai plat tembaga pada permukaan bawah kapal untuk mencegah permukaan teritip. Puncanya senang sahaja. Tembaga apabila bertemu dengan air akan menghasilkan filem beracun. Jadi, bakteria tak boleh hidup. Bila bakteria tiada, teritip pun tiada.

Kalau anda tak percaya tembaga boleh bunuh kuman, cuba letakkan syiling 20 sen terkotor yang anda pernah jumpa dan biar terperam dalam petri dish yang penuh dengan bakteria. Memang mati bakteria di bawah syiling tu. Ada sesetengah penapis air pun guna teknologi ni, tapi sebab takut beracun sangat, mereka guna logam perak untuk ganti tembaga.

Sebelum aku
tamatkan artikel ringkas ni, aku nak masukkan fakta aneh tentang teritip di
bawah kapal. Sekiranya anda buat onar atas kapal, atau memberontak, atau kena
tangkap dengan lanun dan mereka nak seksa anda, antara hukuman yang dikenakan
ialah menyiat nyiat badan anda pada permukaan bawah kapal yang dipenuhi
teritip. Kalau nasib baik, anda lemas dulu sebelum kena siat.

RUJUKAN:

Donlan, R. M.
“Biofilm and Device-Associated Infections.” Emerging
Infectious Diseases7.2 (2001)

R. Oliveira; et
al. (2001), “Hydrophobicity in Bacterial Adhesion”, Biofilm
community interactions: chance or necessity? (PDF), BioLine, ISBN
978-0952043294

Woods Hole
Oceanographic Institute (1952), “The History and Prevention of
Foulng”, Marine Fouling and its Prevention (PDF), United
States department of the Navy, Bureau of Ships


Dinosaur Ada Pusat Ke?

Selama bertahun-tahun, komuniti arkeologi dihantui satu soalan: di mana lokasi lubang punggung sebenar dinosaur? Untuk lubang punggung, ia ditemui pada spesimen Psittacosaurus buat kali pertama pada tahun lepas. Dan sekarang menerusi dinosaur sama, dinosaur juga diketahui mempunyai pusat!

Jika anda fikirkan kata-kata ini, “Eh, nanti dulu. Mustahillah dinosaur ada pusat,” anda bukan orang pertama yang mempersoalkan hal ini. Tetapi menerusi penemuan ini, ia merupakan kali pertama lubang pusat ditemui pada haiwan pra-Senozoik yang terdiri daripada burung, mamalia dan reptilia. Penemuan lubang pusat ini diterbitkan dalam jurnal BMC Biology baru-baru ini.

Pemuliharaan spesimen fosil Psittacosaurus ini amat penting untuk mendedahkan misteri lubang pusat dinosaur. Spesimen ini dikatakan ditemui di Liaoning, China pada 2002 dan kini disimpan di Institut Penyelidikan Senckenberg dan Muzium Sejarah Alam Semulajadi Frankfurt. Dengan akses kepada spesimen berkenaan, ini membantu penulis kajian memeriksa bahagian abdomen fosil dengan lebih teliti.

Menerusi imbasan laser pada spesimen fosil, mereka dapat melihat dengan jelas imej parut pada bahagian perut Psittacosaurus. Penulis kajian percaya fosil Psittacosaurus ini bukan berusia beberapa hari atau beberapa minggu tetapi semakin hampir mencapai kematangan seksualnya semasa ia mati. Tetapi itu turut membawa kepada teori dinosaur jenis ini mempunyai pusat untuk sepanjang hayat mereka.

Mungkin ada menganggap fakta ini mengejutkan tetapi burung dan reptilia moden juga mempunyai pusat. Cuma pusat mereka atau lebih tepat bekas parut kantung telur mereka akan hilang dalam tempoh beberapa hari atau minggu selepas mereka menetas. Tetapi bagi sesetengah yang lain seperti buaya dan burung merpati batu, kesan tersebut akan terus ada sepanjang hidup mereka.

This is a picture of an American alligator belly button (umbilical scar.) You're welcome #BellyButtonScience #alligator #gator #bellybutton pic.twitter.com/GZt2EhA0oD

— Dr. Anne A Madden (@AnneAMadden) February 1, 2017

Bagi mamalia dari manusia hinggalah kucing dan gajah, pusat terhasil apabila ia terputus dengan tali pusat semasa proses kelahiran. Bagi reptilia dan burung, fungsi kantung telur sama seperti tali pusat iaitu membekalkan nutrien dan oksigen kepada embrio dalam telur.

Selain itu, embrio turut disambungkan dengan satu lagi kantung iaitu alantois. Sebelum ia menetas, semua sambungan ini akan ditutup. Apabila haiwan ini menetas baik reptilia atau burung, ia akan meninggalkan kesan parut yang panjang pada bahagian perut mereka.

Sebelum dapatan kajian ini, ramai penyelidik dan saintis berspekulasi dinosaur juga mempunyai kesan parut pada perut mereka. Tetapi dengan dapatan pada Psittacosaurus, ia merupakan bukti pertama kewujudan pusat pada haiwan besar prasejarah itu. Disebabkan saiz sisik dan permukaannya yang halus, ia turut menunjukkan ia tidak terhasil akibat kecederaan fizikal atau penyakit. Dengan persamaan saiz parut dengan parut pada perut buaya, ini jelas menunjukkan itu merupakan pusat haiwan berkenaan.

Psittacosaurus merupakan sejenis dinosaur bipedal yang hidup pada permulaan Zaman Cretaceous atau 121 hingga 101 juta tahun lalu sekitar kawasan yang membentuk benua Asia hari ini. Terdapat 12 spesies psittacosaurus yang direkodkan pengkaji dinosaur menerusi fosil-fosil yang ditemui di Mongolia, China, Siberia dan Thailand.

Ia dikatakan mempunyai ekor yang panjang sama seperti seekor lagi dinosaur yang ditemui di China, Tianyulong. Psittacosaurus mempunyai tingkah laku yang rumit berkemungkinan dipengaruhi oleh saiz dan perkadaran otaknya. Dinosaur ini dikatakan aktif pada siang dan malam serta mempunyai deria bau dan penglihatan yang tajam.

Di sebalik penemuan pelik bin ajaib ini, ini bukan bermakna pencarian pusat dinosaur sudah berakhir. Ini kerana bagi mengesahkan dapatan kajian ini, lebih banyak fosil perlu dikaji. Ini kerana tidak semua dinosaur mempunyai kesan parut sama dengan Psittacosaurus. Justeru, dengan mengkaji semua fosil yang ada, tidak mustahil ia dapat menambah lagi pengetahuan komuniti saintifik bukan saja terhadap dinosaur tetapi terhadap haiwan-haiwan moden lain.

Nampak gayanya selepas ini, pengkaji dinosaur sibuklah mencari pusat prasejarah!

Nota kaki

alantois – kantung membran yang keluar dari bahagian posterior alimentari spesies vertebrat peringkat tinggi. Kebiasaannya, bertindak sebagai organ pernafasan, nutrien dan/atau perkumuhan.

bipedal – pergerakan menggunakan dua kaki seperti berlari dan berjalan.

Tianyulong – sejenis dinosaur yang hidup sezaman dengan Psittacosaurus pada awal Zaman Cretaceous. Ia termasuk dalam Kumpulan Jehol, kumpulan hidupan yang tinggal di timur laut China antara 133 hingga 120 juta tahun yang lalu.

RUJUKAN

Wong, C. (2022, 10 Jun). Some dinosaurs may have had the reptile version of a belly button. New Scientist.

Cassella, C. (2022, 10 Jun). At Least Some Dinosaurs Had Belly Buttons, Exquisite Fossil Just Revealed. Science Alert.

Gamillo, E. (2022, 13 Jun). First Dinosaur Belly Button Discovered in Fossil From China. Smithsonian Magazine.

Timmons, J. (2022, 9 Jun). Paleontologists Find First Known Dinosaur Belly Button. Gizmodo.


George Rockwell: Pengasas Parti Nαzi Amerika

Pe.rang Dunia Ke-2 memberi kesan yang dasyat  apabila dunia menyaksikan berpuluh juta nyawa terkorban, sama ada dari pihak tentera atau rakyat biasa semuanya berasa sengsara dari segi fizikal dan mental. Maka p3rang bukanlah sesuatu yang manis selain diambil sebagai ktibar.

Namun selepas 14 tahun kekalahan N@zi Jerman pada 7 Mei 1945, muncul pula sebuah parti politik berhaluan kanan membawa idea N@zi, yang berhasrat untuk mengembangkan ideologi ini di Amerika Syarikat.

Biografi Ringkas George Lincoln Rockwell

George Lincoln Rockwell dilahirkan di IIIinois, Amerika Syarikat pada tahun 1918. Berketurunan Inggeris dan Scottish di sebelah bapa, manakala ibunya merupakan seorang imigran dari Jerman. Jodoh ibu dan bapanya tidak berpanjangan dan akhirnya mereka bercerai semasa Rockwell baru mencecah 6 tahun.

Setelah melonjak usia remaja, Rockwell melanjutkan pelajaran ke Brown University pada tahun 1938 dalam bidang Falsafah setelah permohonan beliau ke Harvard University tidak diluluskan.

Rockwell tidak sempat menghabiskan pelajarannya di Universiti setellah menerima tawaran dalam Angkatan Tentera Laut Amerika Syarikat.

Semasa p3rang dunia ke-2 beliau berkhidmat di atas kapal USS Omaha, USS Pastores, USS Wasp dan USS Mobile sebagai unit sokongan.

Pada tahun 1950, Rockwell telah dipanggil semula untuk bertugas sebagai Leftenan komander dalam P3rang Korea. Beliau berpindah ke San Diego bersama isteri dan tiga anaknya, di mana beliau melatih juruterbang Tentera Laut Amerika Syarikat dan Kor Marin Amerika Syarikat.

Semasa berada di San Diego, Rockwell mula dipengaruhi dengan idea dan politik Senator Joseph McCarthy dalam menentang  Komunism dan hal ini menjadi titik permulaan sebagai karier politik radikal dan sebagai pengagung idea N@.zism.

Oleh itu, percambahan fikiran dan pandangan serong dalam konteks kaum Yahudi bermula selepas beliau banyak  membaca risalah dan buku propaganda seperti Mein Kampf dan Protocols of the Elders of Zion di mana bahan bacaan tersebut mempengaruhi idea radikalnya terhadap kaum Yahudi.

Politik Awal

Sebelum berkecimpung dalam arena politik, Rockwell telah bertemu dengan hartawan yang juga seorang anti-semetik bernama Harold Noel Arrowsmith Jr.

Harold Noel memberi Rockwell sebuah rumah dan peralatan pencetakan sebagai alat sebarkan propaganda.

Mereka meletakkan kesalahan secara keseluruhan kepada kaum Y@hudi sebagai punca kesusahan  yang ditanggung oleh  orang kulit putih di Amerika Syarikat terutamanya dalam isu dominasi perniagaan, dan cara awal untuk mencegah hal ini adalah dengan membentuk satu jawatankuasa kebangsaan bagi membebaskan Amerika daripada pengaruh Yahudi.

Pada 29 Julai 1958, Rockwell berdemonstrasi di hadapan Rumah Putih dalam protes “anti-war” membantah keputusan Presiden Dwight D. Eisenhower menghantar tentera pengaman ke Timur Tengah yang dikenali sebagai Operation Blue Bat.

Rockwell dan penyokongnya secara khusus menganggap keputusan itu sebagai kawalan Y@hudi terhadap kerajaan.

George Lincoln Rockwell mula dikenali melalui media cetak tempatan, terutamanya selepas Drew Pearson menulis artikel tentang Rockwell dan aktiviti politiknya.

Penubuhan Parti N@ZI Amerika

Pada Mac 1959, Rockwell mengasaskan organisasi World Union of Free Enterprise National Socialists atau WUFENS.

Namun pada Disember 1959, organisasi itu dinamakan semula sebagai Parti N@zi Amerika (kemudian National Socialist White People’s Party) di mana ibu pejabatnya berpusat di Arlington.

Hasil daripada aktiviti politiknya, Tentera Laut melepaskan Rockwell dari perkhidmatan dan menganggap beliau sebagai ‘not deployable” kerana pandangan politiknya.

Walaupun beliau menerima pelepasan terhormat, Rockwell tetap mendakwa sebenarnya beliau dibuang dari Tentera Laut yang mana dia menyalahkan orang Yahudi dalam kejadian itu.

Rockwell pernah merancang sebuah perhimpunn bagi meraikan hari kelahiran H*tler pada bulan April 1962 dan pernah menghadiri kem yang dianjurkan oleh British Neo-N@zi, Colin Jordan di Gloucestershire di mana mereka menganjurkan Kesatuan Dunia Sosialis Kebangsaan dan menganugerahkan pingat kepada salah seorang ahlinya yang berjaya menumbuk muka Martin Luther King Jr.

Dalam pilihan raya presiden Amerika Syarikat 1964, Rockwell bertanding sebagai calon dan berjaya memenangi 212 undi dan beliau bertanding sebagai calon bebas dalam pilihan raya gabenor Virginia 1965, menerima 5,730 undi atau 1.02% daripada jumlah keseluruhan dan menduduki tempat terakhir dalam kalangan empat calon

Anda biasa mendengar slogan “white power” yang didendangkan oleh golongan Neo-N@zi? sebenarnya slogan itu dimulakan oleh pemimpin Black Nationlism dari Black Panther Party bernama Stokely Carmichael yang menggunakan slogan “Black Power” namun frasa itu diubah Rockwell menjadi “White power”.

Parti Neo-Fasis yang bertunjangkan ideologi N@zism ini mula menerbitkan beberapa risalah dan buku, termasuk Dunia Sosialis Kebangsaan tulisan Rockwell yang disunting oleh William Luther Pierce. Majalah Stormtrooper dan buku komik propaganda, “Here Comes Whiteman”, di mana watak adiwira bertarung melawan musuh yang dimodelkan mengikut stereotaip perkauman.

George Rockwell dan pengikut N@zi menafikan peristiwa Holocaust yang meragut nyawa kira-kira 6 juta orang Yahudi dan menganggap ia adalah propaganda Yahudi untuk meraih simpati dunia.

Pada 25 Ogos 1967, Rockwell m4ti ditembak semasa meninggalkan kedai dobi di Arlington, Virginia yang tak jauh dari tempat kediaman beliau.

Dalang dalam kes ini adalah John Patler yang merupakan bekas ahlinya yang dibuang oleh Rockwell sendiri kerana John Patler didapati cuba menyuntik idea Marxis-Komunis ke dalam parti di mana ia adalah idea yang kontra dengan fahaman mereka. Patler kemudian dijatuhkan hukuman penjara selama 20 tahun.


Jigoku Shoujo – Antara Dendam Dan Neraka

Jigoku Shoujo merupakan salah satu anime yang menunjukkan realiti kehidupan seorang manusia yang penuh dengan dendam. Setiap episod menunjukkan perwatakan manusia untuk memaafkan manusia lain atau membalas dendam terhadap orang yang dibencinya. Jigoku Shoujo atau dalam bahasa inggerisnya digelar sebagai Hell Girl ialah seorang budak perempuan yang dibunuh dengan ditanam secara hidup-hidup oleh orang kampung pada 400 tahun dahulu.

Di dalam anime ini, setiap orang yang membenci seseorang itu boleh menghantar seseorang yang dibencinya itu ke neraka. Namun, si pembalas dendam ini juga akan ke neraka selamanya. Jika anda perasan, kebanyakan watak yang berdendam ini semuanya akibat dari tekanan dan tidak boleh menerima kenyataan. Anime ini menunjukkan bahawa perwatakan setiap orang masing-masing mempunyai dark side yang tersendiri jika tidak terkawal. Manusia mempunyai pelbagai emosi, gembira, sedih, marah, kecewa, dan kesemuanya hendaklah dikawal dengan sebaiknya.

Enma Ai adalah anti heroin di dalam siri anime ini. Dia menjalankan tugasnya menghantar seseorang ke neraka jika tali merah pada anak patung jerami yang diberinya ditarik. Dia tidak teragak-agak untuk melakukan pekerjaannya kerana dia sudah ditakdirkan untuk menjadi seorang Hell Girl. Enma Ai pernah merasai kesakitan, kepedihan akibat dikhianati oleh sepupunya sendiri dan juga orang kampungnya. Ya, pada zaman dahulu kebanyakan masyarakat percaya jika mengorbankan seseorang itu maka dewa akan memberi rezeki pada kampung itu. Dan inilah hasilnya, Enma Ai menjadi mangsa kepada kebodohan masyarakat kampung tersebut. Dari situlah terhasilnya dendam Enma Ai terhadap orang kampungnya yang menanamnya secara hidup-hidup.

Seseorang itu boleh menjadi pendendam jika dia mengalami tekanan yang melampau dari orang sekelilingnya. Tekanan psikologi ini juga boleh mengakibatkan halusinasi dan juga trauma jika tekanan ini tidak diuruskan dengan betul. Kebiasaannya, di dalam realiti kita pun kita berhadapan dengan pelbagai karenah orang yang berbeza-beza perwatakannya. Ada yang mementingkan diri sendiri, memikirkan kelebihan diri sendiri dan bermacam-macam lagi perwatakan yang boleh mempengaruhi sifat dan tabiat kita.

Antagonis di dalam anime ini biasanya tidak akan menyesal meskipun dia diseksa oleh konco-konco Enma Ai. Dan akhirnya antagonis akan dihantar ke neraka. Manusia merupakan satu makhluk yang hebat, jika mengikut emosi dengan cara yang betul maka benda yang positif akan terhasil. Jika manusia mengikut emosi dengan cara yang salah maka berlakulah perkara yang sebaliknya. Sebagai seorang manusia, kita janganlah mengikut perasaan kita tanpa memikirkan akibat yang akan berlaku jika kita tidak berfikir secara masak-masak.

A wavering wraith of karmic retribution on a wandering path of wretched fate. Throughly despised and fractured, a set of two mirrors are facing each other. Coming forth from the darkness where time intersects, your grievance shall be avenged.”

-Jigoku Shoujo : Futakomori Monologue-

Sumber :

Jigoku Shoujo (2006)

Jigoku Shoujo : Futakomori – Two Mirrors (2007)

Jigoku Shoujo : Mitsuganae – Three Vessels (2008)


Jebe: Panglima Setia Genghis Khan Yang Pernah Nyaris Membvnuhnya

Jebe merupakan seorang panglima Monggol yang terkemuka di bawah kepimpinan Genghis Khan. Beliau pada asalnya adalah seorang t3ntera mvsuh yang direkrut oleh pen4kluk tersebut setelah memb!dik panah tepat ke arah Genghis Khan dalam sebuah pertempvran.

Dalam detik bersejarah itu, Genghis Khan menyaksikan peribadi insan yang hampir menjadi pembvnuhnya. Lantas, beliau pun mengajak Jebe untuk berkhidmat di bawah kepimpinannya. Jebe pula tidak mengecewakannya sehingga beliau menjadi salah seorang panglima Genghis Khan yang paling berbakat dan paling setia.

Jebe berkemungkinan dilahirkan pada suatu masa sekitar kurun ke-12 Masehi. Dicatatkan bahawa nama sebenarnya adalah Zurgudai dan beliau berasal daripada puak Besud yang merupakan sebahagian daripada kabilah Taichud. Pada tahun 1201, beliau terlibat dalam Pertempvran Tiga Belas Pihak dan berper4ng menentang Genghis Khan.

KISAH JEBE DAN ANAK PANAH

Menurut satu versi penceritaan, Jebe telah mencederakan Genghis Khan dengan menggunakan anak panah dalam sebuah pertempvran. Genghis Khan memenangi pertempvran tersebut dan berhajat mahu mengenali individu yang telah mencederakannya itu.

Beliau tidak bertanya secara langsung, sebaliknya menyoal kesemua tawanan per4ngnya tentang siapakah yang telah membidik kudanya sehingga m4ti. Jebe tampil mengaku, selain menambah bahawa beliau sama sekali tidak takut m4ti. Namun jika beliau dibelas kasihan, Jebe menyatakan bahawa dirinya bersedia berkhidmat untuk Khan Agung dengan penuh setia.

Dalam catatan lain, Jebe melarikan diri daripada t3ntera-t3ntera Genghis Khan sesudah tamat pertempvran. Jebe berjaya membvnuh kuda Genghis Khan dengan bidikan panah sebelum dirinya diberkas. Sebagai galang ganti agar nyawanya dibelas kasihani, Jebe mengutarakan janji untuk menggantikan kuda Genghis Khan yang dibvnuhnya itu dengan kuda-kuda yang lebih baik.

Dalam apa pun jua keadaan, Genghis Khan berasa kagum terhadap Jebe lantas mengajak beliau untuk menyertainya. Malahan, Genghis Khan sendiri adalah insan yang memberikan nama Jebe kepadanya, yang mana nama tersebut membawa maksud ‘panah dalam Bahasa Monggolia. Jebe berkhidmat untuk Genghis Khan dengan penuh setia.

Dengan bakat yang dimilikinya, Jebe mendaki hierarki ket3nteraan Monggol dengan pantas. Menurut sebuah hikayat, Jebe merupakan seorang yang sangat berkebolehan hinggakan tersebar khabar angin kononnya beliau merancang mahu member0ntak menentang Genghis Khan. Demi membuktikan kesetiannya, Jebe dengan segera kembali ke menghadap Genghis Khan dengan membawa hadiah 100 ekor kuda putih. Semenjak itu, Genghis Khan meletakkan kepercayaan sepenuhnya pada Jebe.

PANGLIMA JEBE

Jebe merupakan seorang panglima yang sangat berkebolehan. Pada tahun 1204 Masehi, Genghis Khan menew4skan kabilah Naima, salah sebuah kabilah Monggolia yang kuat, yang mana pemimpinnya telah membentuk pakatan untuk memer4ngi beliau. Mereka yang terselamat daripada pertempvran tersebut pula melarikan diri ke arah barat. Menyedari bahawa mereka ini berpotensi membentuk sebuah lagi pakatan baru dan mengancamnya di masa hadapan. Genghis Khan memutuskan untuk mengejar dan menghapvskan mereka.

Jebe adalah salah seorang panglima yang digalaskan dengan tugas tersebut. Untuk beberapa tahun, Jebe disibukkan dengan usaha menjejak t3ntera-t3ntera musuh yang melarikan diri daripada pertempvran sebelum ini.

Namun, beliau segera dipanggil pulang untuk menyertai kempen memer4ngi Dinasti Jin, yang bermula pada tahun 1211 Masehi. Pada tahun 1215, ibu kota Jin iaitu Zhongdu tumbang ke tangan Monggol dan Jebe dihantar sekali lagi ke barat di mana beliau ditugaskan untuk menghambat Kuchlug, pemimpin Naima.

PERTEMPVRAN SUNGAI KALKA

Jebe juga terlibat dalam ketumbukan t3ntera yang dihantar untuk menyer4ng Empayar Khwarazmi. Selepas pasukan t3ntera Khwarazmi ditewaskan dan empayarnya pula habis dihancurkan, Jebe dan Subutai ditugaskan untuk memimpin ekspedisi ket3nteraan di sekitar Laut Kaspia.

Pasukan t3ntera Monggol ini menyer4ng Azerbaijan, Georgia dan bergerak di sepanjang pantai barat Laut Kaspia sebelum kemudiannya memasuki bahagian selatan steppe Russia. Sepanjang perjalanan, pasukan t3ntera Monggol menewaskan pasukan t3ntera Georgia, pakatan kaum Turki dari steppe dan kaum Cuman. Beberapa orang Cuman yang terselamat bergegas meminta bantuan daripada putera-putera Russia.

Kerajaan-kerajaan Russia kemudiannya menghimpunkan bala t3ntera. Bersama dengan sekutu daripada Cuman, mereka cuba mengepung pasukan t3ntera Monggol di tebing Sungai Dnieper. Namun, pasukan t3ntera Monggol berpura-pura berundur ke timur lalu membuatkan t3ntera Russia mengejar mereka selama 9 hari. Pada akhirnya, pasukan t3ntera Monggol tiba di tebing Sungai Kalka. Di sana, mereka berpaling dan menyer4ng t3ntera Russia.

Dalam Pertempvran Sungai Kalka yang berlangsung pada tahun 1223 Masehi, pasukan t3ntera Russia ditewaskan oleh pasukan t3ntera Monggol. Peristiwa ini merupakan pertembungan pertama di antara Monggol dan Russia. Kemenangan yang diraih oleh Monggol berperanan merintis laluan mereka bagi menyer4ng Eropah Timur pada 15 tahun kemudian. Jebe meninggal dunia semasa dalam perjalanan pulang daripada ekspedisi ket3nteraan ini.

TERJEMAHAN:
Wu Mingren. (9 Oktober 2018). Jebe: Genghis Khan’s Would-be-Assass!n Becomes His Sharpshooting General. Ancient Origins.
https://www.ancient-origins.net/history-famous-people/jebe-0010816


Puteri Penguasa Lautan

Nusantara kita sememangnya kaya dengan rahasia cerita-cerita lagenda yang sering berdenadang bibir ke bibir daripada satu generasi ke generasi yang lain. Cerita lagenda sering dikaitkan dengan seseorang yang masyhur pada sesebuah tempat. Masyarakat bertanggapan bahawa tokoh tersebut pernah hidup dan wujud dalam lembaran sejarah. Malah, ada sesetengah naratif yang mengaitkan lagenda ini dengan kuasa atau satu kebolehan luar biasa yang tidak ada pada manusia biasa.

Pada tulisan kali ini, saya akan cuba mengulas tentang satu cerita lagenda – bukan di Malaysia – tapi di tanah kelahiran kedua-dua orang tua saya iaitu di Indonesia. Disebabkan itu saya mendapatkan gelaran ‘Jawa’ di belakang nama. Jangan hairan.

Layaknya negara kita Malaysia, Indonesia juga sememangnya kaya dengan suku dan kepelbagaian budaya masyarakatnya. Jika anda pernah pergi ke Kepulauan Jawa atau Bali, masyarakat di sana semestinya tidak asing lagi dengan cerita lagenda Nyi Roro Kidul atau boleh juga disebut sebagai Nyai Roro Kidul. Ada juga yang mengenalinya dengan nama Nyai Blorong yang mempunyai tubuh separa manusia dan separa ular. Makamnya boleh dikunjungi terletak di Gunung Kramat Winarum tidak begitu jauh dari Pelabuhan Ratu, Sukabumi, Jawa Barat.

Nyi Roro Kidul merupakan satu sosok legendaris yang dikatakan sebagai Ratu Laut Selatan (Lautan Hindi) dan secara umumnya disamakan dengan Kanjeng Ratu Kidul walaupun sebenarnya kedua-dua sosok ini adalah berbeza.

Dalam mitologi Jawa, orang tua-tua kebanyakannya menceritakan bahawa Kanjeng Ratu Kidul merupakan ciptaan daripada Dewa Kaping Telu (Dewa Tiga Kali) yang mengisi alam kehidupan sebagai Dewi Padi (Dewi Sri) dan juga dewi dari alam-alam yang lain. Adapun Nyi Roro Kidul – pada awalnya – sebenarnya merupakan puteri Kerajaan Sunda yang dihalau oleh ayahnya disebabkan oleh perbuatan ibu tirinya.

Kedudukan Nyi Roro Kidul sebagai Ratu Lelembut di Tanah Jawa menjadi motif yang sangat kuat dalam cerita rakyat dan mitologi di samping sering dikaitkan dengan kecantikan cewek-cewek dari Sunda dan Jawa (Jangan selepas ini mencari pula ya!)

Walaubagaimanapun, kebenaran dan kesahihan tentang wujudnya Nyi Roro Kidul tidak dapat dibuktikan dengan bukti-bukti yang kuat dan kukuh lantaran kepelbagaian naratif berkaitan asal-usulnya. Justeru, saya akan cuba kongsikan kepercayaan masyarakat Jawa dan Bali tentang  penguasa ghaib Laut Selatan ini.

Pendapat pertama adalah Nyi Roro Kidul merupakan anak kepada Ratu Balqis. Diriwayatkan bahawa seusai sahaja Ratu Balqis menjadi pasangan kepada salah seekor jin, mereka telah dikurniakan seorang puteri yang amat sangat jelita rupa parasnya. Namun, puteri ini tidak mempunyai sebarang jasad disebabkan oleh ayahnya merupakan seekor jin. Ratu Balqis berasa malu kerana mempunyai anak seorang jin. Justeru, Ratu Balqis mengambil inisiatif dengan membuang anaknya yang dinamakan Aurora ini ke sebuah pulau nun jauh dari kerajaannya.

Pulau ini kemudiannya mendapat nama al-Jawi yang kini dikenali dengan nama Pulau Jawa. Puteri Aurora membesar dalam kalangan jin yang ada di sekitar pulau tersebut. Darah biru yang mengalir dalam pembuluh darahnya membuatkan dia dilantik menjadi pemimpin bagi kawanan jin di kawasan tersebut.

Seiring berjalannya waktu, terjadi sebuah migrasi atau perpindahan besar-besaran golongan Yunan (China) ke Indonesia lalu mereka menduduki pulau Jawa. Disebabkan oleh ketidakselesaan dan rasa terganggu, Puteri Aurora dan para pengikutnya berpindah ke kawasan selatan kerana tidak mahu bergumul dengan hiruk-pikuk manusia. Bermula dari sini, Puteri Aurora dan para pengikutnya mula menyebarkan payung kuasa dan jajahan. Maka, banyaklah kerajaan jin di sekitarnya tunduk dan akur dengan kekuatan Nyi Roro Kidul.

Ada seperkara lagi. Disebabkan oleh masyarakat Jawa yang sukar untuk menyebut nama Aurora, maka mereka menukar nama sang puteri dengan nama Roro dan disebabkan Nyi Roro menguasai pantai selatan, maka ditambah lagi ‘Kidul’ di belakang namanya yang bermaksud ‘Selatan’ dalam Bahasa Jawa. Oleh yang demikian, dapatlah nama lengkapnya Nyi Roro Kidul.

Pendapat seterusnya mengatakan bahawa Nyi Roro Kidul itu ialah Dewi Nawangwulan. Dewi Nawangwulan merupakan isteri kepada Jaka Tarub. Pasti anda familiar dengan nama Jaka Tarub, bukan? Dewi Nawangwulan dipercayai telah kehilangan selendangnya dan dia tidak dapat pulang ke kerajaan langit. Maka, daripada peristiwa inilah dikatakan asal kepada Nyi Roro Kidul. Di samping kehilangan selendang, dia dicemuh dan dipinggirkan oleh kerajaan langit kerana dengan beraninya berkahwin dengan seorang manusia. Perkara ini haram hukumnya bagi golongan mereka. Justeru, dia disumpah menjadi sebahagian bangsa jin dan diperintahkan untuk menjaga Pulau Jawa agar tidak tenggelam dek garangnya ombak di Lautan Hindi.

Namun demikian, naratif yang kedua ini kurang mendapat tempat dalam kalangan masyarakat Jawa dan mereka lebih menerima dan percaya pendapat yang pertama tadi.

Menurut buku cerita rakyat di Jogjakarta, Nyi Roro Kidul merupakan seorang puteri raja yang sangat cantik rupa parasnya bernama Kadita. Dia mendapat gelaran Dewi Srengenge (Dewi Matahari yang Indah) kerana begitu cantik orangnya. Ayahnya bernama Munding Wangi merupakan seorang raja yang sangat terkenal. Pada awalnya, sang ayah berasa agak kecewa kerana beliau tidak mengharapkan anak perempuan. Jadi, sang raja berkahwin sekali lagi dengan Dewi Mutiara lantas lahirlah seorang zuriat laki-laki. Akhirnya, Raja Munding Wangi membesarkan kedua-duanya dengan kasih sayang yang adil.

Rambut boleh sama hitam tetapi hati lain-lain. Rupanya dalam diam, Dewi Mutiara sebenarnya tidak berapa senang dengan kehadiran Kadita. Dewi Mutiara mengharapkan anak lelakinya yang mengambil alih tampuk kepimpinan bapanya. Sudah berkali-kali Dewi Mutiara menghalau Kadita keluar dari istana dan ini membuatkan Raja Munding Wangi murka kepadanya.

Sehingga sampailah pada suatu hari, dek kerana kedengkian dan dendam yang terlanjur membara, Dewi Mutiara pergi berjumpa seorang dukun (bomoh) untuk menyihir Kadita. Kemudian, di keesokan harinya Kadita mendapati bahawa tubuhnya dipenuhi dengan kudis dan gatal-gatal yang sangat parah sehingga menyebabkan tubuh badannya berbau busuk.

Lalu, sang raja mula menyedari bahawa puterinya terkena buatan orang kerana segala macam usaha dan cara yang dilaksanakan menemui jalan buntu. Menyedari perkara ini, Dewi Mutiara lekas mengarahkan Raja Munding Wangi untuk menghalau Kadita keluar dari istana kerana dia dianggap telah mengundang sial kepada kerajaan bapanya. Sang ayah yang kasihan akan keadaan puterinya menawarkan untuk menghantarkan Kadita namun pelawaan itu ditolak. Kadita memilih untuk menyeberangi lautan seorang diri.

Perjalannya seorang diri memakan masa hampir tujuh hari dan tujuh malam sehingga Kadita sampai ke Laut Selatan. Di situ, dia termangu sendirian dan kagum dengan keindahan lautan yang biru dan jernih. Disebabkan ketakjuban itu, dia nekad untuk terjun ke dalam air laut yang membiru.

Tiba-tiba, ada satu keajaiban yang berlaku atas dirinya. Pada saat kulitnya mula bersentuhan dengan air, kudis dan gatal-gatal di badannya perlahan-lahan menghilang. Lalu Kadita berubah menjadi seorang yang jelitawan kembali. Setelah sekian lama Kadita memendam rajuk di Laut Selatan, dia mendapat gelaran Nyi Roro Kidul atau Ratu Pantai Selatan lantaran kuasa yang dimilikinya.

Naratif versi ini adalah penceritaan yang paling hampir dengan masyarakat di sekitar Pulau Jawa dan Bali.

AMALAN SESAJEN.

Disebabkan oleh kepercayaan sesetengah masyarakat bahawa Nyi Roro Kidul ialah seorang yang sangat rupawan dan merupakan penguasa ghaib yang mampu memenuhi bermacam-macam keinginan, maka dia menjadi pujaan ramai. Bagi masyarakat pesisir pantai di sekitar Laut Selatan, pemandangan membawa sesaji (sesajen) bukanlah menjadi sesuatu yang tabu lagi. Mereka bertanggapan bahawa ‘tetamu-tetamu’ yang membawa sesajen ini datang dengan maksud melakukan ritual bagi mendapatkan hajat tertentu.

Ritual dan sesaji yang dibawa juga pelbagai. Bergantung kepada hajat yang diinginkan oleh seseorang. Malah, tempat yang mereka jadikan tumpuan untuk ritual ini juga sangat banyak. Tidak berfokus kepada satu bahagian pantai sahaja.

Ritual ini bukan sembarangan ritual. Bukan seperti kita memanggil sahabat untuk keluar lepak di kedai mamak. Adapun ritual untuk memanggil dan berkomunikasi dengan Ratu Pantai Selatan ini ada ‘prosedur’ yang khas. Kepada sesiapa yang ingin mempersembahkan sesajen kepada Nyi Roro Kidul, dia haruslah memilih malam Jumaat Kliwon. Bahkan, ritual ini juga ada meletakkan beberapa pra-syarat yang harus dipatuhi. Antaranya adalah mandi bunga tujuh rupa, memberikan sesaji kembang setaman, dupa, apam jawa dan kelapa muda. Terdapat juga beberapa syarat yang mewajibkan ‘hadiah’ tumbal seperti seekor ayam sampailah seorang manusia.

APA KATA ISLAM?

Islam tidak menafikan bahawa memang wujud makhluk-makhluk ghaib seperti jin, syaitan dan iblis. Malah menjadi salah satu tuntutan dalam rukun iman untuk kita mempercayai perkara-perkara ghaib seperti syurga, neraka dan malaikat.

Amat banyak sebenarnya ayat di dalam al-Quran yang membahaskan tentang penciptaan jin. Dalam surah al-Hijr misalnya pada ayat yang ke-26 dan ke-27, Allah berfirman mafhumnya,

“Dan sesungguhnya Kami telah menciptakan manusia (Adam) daripada tanah liat yang kering (yang berasal) daripada lumpur hitam lalu diberikan bentuk. Dan Kami telah menciptakan jin sebelum (Adam) daripada api yang sangat panas.”

Ayat ini sudah terang lagi bersuluh mengatakan kepada kita bahawa memang ada makhluk-makhluk ghaib seperti jin di sekeliling kita. Jika melihat kepada kesemua penceritaan yang telah saya kongsikan, dapat disimpulkan bahawa Nyi Roro Kidul ini banyak berkait rapat dengan air.

Pelbagai kitab dan hadis yang membincangkan perihal kerajaan iblis yang letaknya di atas air. Antaranya ialah,

Telah bercerita kepada kami Abu Ahmad telah bercerita kepada kami Sufyan daripada Abu az-Zubair daripada Jabir daripada Rasulullah SAW bersabda, “ Singgahsana iblis adalah di tengah laut. Disanalah dia mengirimkan para tenteranya. Tenteranya yang paling tinggi ialah yang paling besar kejahatannya.” (Musnad Ahmad 14027)

Telah bercerita kepada kami Abu Mu’awiyah telah bercerita kepada kami al-A’masy daripada Abu Sufyan daripada Jabir berkata, Rasulullah SAW bersabda, “Iblis meletakkan istananya di atas air kemudian mengutus pasukannya. Singgahsana paling rendah di air dihuni oleh yang peling besar kejahatannya. Iblis mendatangi satu per satu anggotanya dan ada yang menjawab, “Saya telah melakukan ini dan itu.” Maka (Iblis) berkata, “Kamu belum berbuat apa-apa. Kemudian dia mendatangi yang lain. Lalu yang lain berkata, “Saya tidak meninggalkan dia sampai saya boleh memisahkan dia dengan isterinya.” Maka (Iblis) tersebut menjadikan anggotanya yang berhasil memisahkan sepasang suami dan isteri itu dengan dengannya.” (Musnad Ahmad 13858)

Sebagai seorang umat Islam yang beriman dan muslim, kita tidak sewajarnya mencontohi sikap masyarakat Jahiliah zaman dahulu. Apabila mereka singgah di sesuatu tempat, mereka akan berlindung pada penunggu yang ada di tempat itu dan ini merupakan salah satu bentuk keyirikan. Hal ini demikian kerana, kita memohon pertolongan dan mencari keselamatan selain daripada Allah SWT dengan cara memberikan sesaji atau apa-apa bentuk ‘persembahan’ dan ini merupakan salah satu bentuk dosa besar.

Sebenarnya, memang sudah menjadi sifat jin ini untuk menimbulkan rasa takut dalam diri manusia. Di dalam al-Quran Allah ada menceritakan,

“Dan bahawasanya ada beberapa orang lelaki antara manusia meminta perlindungan kepada beberapa lelaki daripada golongan jin , maka jin-jin itu menambah bagi mereka dosa dan kesalahan.” (al-Jin, ayat ke-6)

Mengapa dikatakan sedemikian rupa? Kerana apabila seseorang itu melakukan ritual memberikan sesajen atau tumbal dengan tujuan meminta perlindungan atau pertolongan, memang benar jin tersebut akan memenuhi permintaan kita. Namun jika kita berhenti memberikan tumbal, apakah yang bakal terjadi? Jin tersebut akan mula menimbulkan rasa takut kepada orang itu lantas dia kembali melakukan amalan kesyirikan tersebut. Akhirnya, perkara ini tiada titik noktahnya. Nauzubillahi minzalik.

KESIMPULAN.

Seorang muslim yang mukmin sewajarnya mempunyai pegangan akidah yang kukuh. Kita sewajarnya kembali kepada yang Maha Esa kerana Dia satu-satunya kuasa yang paling besar dan tiada tandingannya. Kita dituntut untuk belajar akidah yang betul, akidah ahli Sunnah wal-Jamaah agar tidak tersesat dengan ajaran nenek moyang kita yang sebahagiannya bercanggah dengan hukum-hakam Allah.

Sewajarnya kita meletakkan sepenuh keyakinan dan pengharapan kepada Allah kerana pertolongan dan rahmat-Nya bersifat meluas dan kekal selamanya. Adapun pertolongan manusia hanya bersifat lemah dan sementara. Akhir sekali, kita harus ingat bahawa kita dan ‘mereka’ sama-sama makhluk Allah. Namun, siapa yang lebih mulia? Allah SWT telah menjawab persoalan ini di dalam al-Quran,

“Dan sesungguhnya telah Kami muliakan anak-anak Adam, Kami angkut mereka di daratan dan di lautan, Kami beri mereka rezeki daripada yang baik-baik dan Kami lebihkan mereka dengan kelebihan yang sempurna atas kebanyakan makhluk yang telah Kami ciptakan.” (al-Isra’, ayat ke-70)

Mungkin jin yang tinggal di air? Atau mungkin memang wujud?

Wallahu Ta’ala A’lam.

SUMBER BACAAN :


Bulan Safar Dan Tradisi Yang Islam

DIAM tak diam, kita sudahpun memasuki bulan Safar iaitu bulan kedua di dalam kalendar Islam.  Dan apabila berbicara mengenai bulan Safar ini terlalu banyak mitos yang menyelubunginya.  Mungkin generasi baru tidak mengetahui bahawa suatu waktu dahulu di kalangan masyarakat Melayu Islam amat mempercayai bahawa bulan Safar ini adalah bulan yang tidak baik.

Dek kerana atas kepercayaan itulah ada pelbagai tanggapan mengenainya antaranya mana-mana bayi yang dilahirkan pada bulan Safar dianggap mempunyai perwatakan yang ganas atau buas apabila sudah besar kelak.  Juga kerana bulan Safar itu dianggap tidak baik jadi masyarakat Melayu suatu waktu dahulu langsung tidak mahu ada mana-mana majlis pertunangan mahupun perkahwinan diadakan sepanjang bulan tersebut.

Dan apabila berbicara mengenai bulan Safar di dalam konteks kepercayaan Melayu Sarawak mempunyai beberapa tradisi yang berkaitan dengannya.  Dan sejajar dengan waktu juga setelah kefahaman mengenai ajaran agama Islam mulai berkembang maka ada sesetengah tradisi ini sudah tidak dipraktikkan lagi sesuai dengan fatwa yang dikeluarkan oleh alim ulama Islam di Sarawak.

Oleh kerana keterbatasan rujukan berdokumen maka ada sesetengah tradisi yang hilang ini dapat diperjelaskan melalui kajiselidik yang dibuat oleh penulis.  Ianya adalah berdasarkan kepada pengalaman beberapa orang Melayu Sarawak yang pernah mengalami sendiri beberapa tradisi tersebut suatu waktu dahulu di Sarawak.

Adat Bertimbang

Sudah menjadi adat untuk setiap bayi yang baru dilahirkan di kalangan masyarakat Melayu akan melalui beberapa kenduri seperti majlis cukur jambul.  Kebiasaannya majlis cukur jambul akan diadakan menjelang 40 hari selepas bayi itu dilahirkan.  Untuk bayi yang dilahirkan pada bulan Safar pula mempunyai penambahan acara iaitu akan diadakan satu upacara yang dipanggil Adat Bertimbang.

Oleh kerana bulan Safar itu dipercayai bulan yang tidak baik dan sering berlaku bencana maka setiap bayi yang dilahirkan pada bulan Safar akan melalui satu proses bertimbang yang mana salah satu tujuannya untuk mengimbangi kebaikan dan keburukan.

Ianya seakan-akan adat berendoi seperti yang diamalkan oleh masyarakat Melayu di Semenanjung Malaysia cuma berbezanya akan terdapat dua buaian yang disediakan seperti bentuk neraca.  Pada masa itu, satu buaian akan diletakkan bayi yang lahir di bulan Safar dan satu buaian lagi akan kosong.

Oleh kerana ianya bersangkutan untuk mengimbangi kebaikan dan keburukan makanya buaian yang kosong itu akan diletakkan barang keperluan dapur seperti beras, gula bahkan buah-buahan.  Ianya akan terus diisi sehinggalah kedua buaian itu seimbang beratnya.

Sesuai dengan peredaran zaman dan juga kefahaman agama Islam yang lebih menyeluruh menyebabkan adat bertimbang ini juga sudah “hilang” di dalam sosio penghidupan masyarakat Melayu Sarawak sekarang.

Mandi Safar

Ada yang menggelarnya sebagai Temasya Mandi Safar dan merupakan satu perayaan orang Melayu di negeri seperti Melaka, Negeri Sembilan, Sabah dan Sarawak.  Untuk negeri seperti Kelantan dan Trengganu iaitu Malaysia Timur ianya lebih dikenali sebagai Pesta Puja Pantai.

Kebiasaannya temasya ini diadakan saban tahun iaitu jatuhnya pada hari Rabu yang terakhir dalam bulan Safar.  Oleh kerana ianya masih berkisar mengenai kepercayaan bahawa bulan Safar itu adalah bulan yang penuh bencana dan tidak baik maka harus diadakan satu upacara menolak bala. Oleh kerana ianya melibatkan mandi manda berserta bacaan tolak bala maka lokasi ia diadakan adalah di tepi sungai mahupun tepian pantai.  Salah satu penyebabnya adalah air itu akan mengalir ke laut yang luas dan tidak ditadah pada satu tempat sahaja.

Untuk konteks Sarawak, berdasarkan sumber lisan hasil daripada kajiselidik yang dibuat oleh penulis sendiri iaitu pengalaman daripada Encik Kaharuddin bin Abdullah, anak jati Kampung Santubong di Kuching menyatakan bahawa suatu waktu dahulu di Santubong pernah menjadi kawasan tumpuan untuk dua acara besar.  Pada setiap 10 Safar, pantai Santubong akan dipenuhi oleh masyarakat Melayu Sarawak dari pelbagai perkampungan sekitar Kuching untuk mengadakan acara mandi manda beramai-ramai.  Adalah dipercayai mandi manda itu diadakan bagi menyucikan dari daripada sebarang keburukan sepanjang tahun.

Kemudian pada akhir bulan Safar pula ianya lebih besar kerana pantai Santubong seolah-olah berpesta pada masa itu.  Dan ada ketika ianya turut menyajikan tarian singa sebagai bentuk persembahannya.  Menurut beliau selang beberapa hari itu  para nelayan yang terdiri daripada Melayu dan Cina berpantang turun ke laut.  Sekiranya dilanggar akan buruk padahnya.

Ritual akan dimulakan beberapa orang jagoan atau dukun dari setiap kampung yang berada di dalam wilayah Santubong seperti dari Sibu Laut, Telaga Aik, Buntal dan banyak lagi.  Pada masa itu para jagoan akan melancarkan “ancak”.  Ancak adalah bakul rotan yang diisi dengan beberapa biji telur dan bertih jagung.  Kemudian ancak ini akan diletakkan di atas Batu Boyak dan satu lagi pantai yang dikenali sebagai Teluk Bandong sebagai bentuk persembahan kepada semangat laut.

Itu pengalaman yang dikongsi oleh Encik Kaharuddin bin Abdullah dari Santubong dan satu lagi kajiselidik didapati daripada Encik Musa Musbah dari Miri, Sarawak.  Menurut beliau, dahulu di Kampung Dagang ritual mandi safar adalah sesuatu yang amat ditunggu-tunggu di kalangan Melayu Sarawak di Miri.

Disamping itu sebelum upacara mandi manda itu ada beberapa peraturan yang harus diikuti.  Setiap Melayu Sarawak pada masa itu akan mencari atau mengambil sejenis daun yang dikenali dengan nama daun selamun.  Kemudian daun selamun ini akan diberikan kepada orang-orang yang tertentu untuk menulis di dalam huruf jawi beberapa potong ayat di atas lembaran daun tersebut.

Menurut beliau, setiap perkataan yang ditulis adalah berbentuk dia bagi memohon kesejahteraan dan kebahagian hidup.  Kemudian, lembaran daun selamun akan direndam di dalam botol kaca.  Apabila menjelang hari upacara mandi manda Safar itulah baru air di dalam botol kaca atau dikenali air safar itu akan diminum seteguk oleh setiap ahli keluarga Melayu Sarawak sebelum keluar dari rumah.

Destinasi yang dituju oleh Melayu di Miri seperti penduduk Kampung Dagang, Kampung Wireless dan beberapa perkampungan yang dihuni oleh kaum Melayu adalah kawasan pantai di Miri.  Tidak kira jantina, kecil atau besar, tua atau muda akan membuat rendaman badan di laut pada masa itu.  Tujuannya adalah untuk menyucikan badan dari sebarang kekotoran rohaniah.

Selain daripada itu menurut Musa, ianya menjadi satu temasya yang ditunggu-tunggu oleh anak muda kerana pada masa itu juga ianya seperti pesta untuk mencari jodoh.  Kita mengetahui bahawa suatu waktu dahulu bukanlah senang seorang anak dara untuk keluar dari rumah.  Dan hanya pada waktu itu, mungkin ada bertemu jodoh di pantai dan berkenalan serta seterusnya langsung meminang untuk mendirikan rumahtangga.

Encik Musa turut berkongsi bahawa pernah satu ketika (beliau lupa tahunnya), yang mana pada masa itu masih lagi ada perkhidmatan feri di Sungai Miri terjadi satu tragedi iaitu feri telah terbalik kerana terlebih muatan.  Malah pada ketika itu banyak nyawa yang terkorban hanya kerana terlalu ramai yang ingin menyertai mandi Safar.

Kedua-dua kajiselidik berdasarkan sumber lisan ini membuktikan bahawa mandi safar dan ritual puja pantai sememangnya pernah ada kalangan masyarakat Melayu Sarawak.  Yang pasti dengan bertebaran masyarakat Melayu di seluruh Sarawak sudah tentu kedua-dua ritual ini mungkin sama atau berbeza mengikut lokasinya berada.

Kesemua tradisi yang pernah diamalkan ini sudah tidak dipraktikkan lagi sekitar tahun 1970an.  Ianya bertepatan dengan fatwa yang dikeluarkan oleh alim ulama Islam Sarawak bahawa ianya adalah khurafat semata-mata.

Suatu waktu dahulu, masyarakat kita mungkin masih cetek ilmu agamanya ditambahlagi begitu berpegang kuat kepada tradisi yang diwarisi dari nenek moyang zaman berzaman.  Artikel ini ditulis bukanlah untuk menghidupkan semula tradisi ini sebaliknya kita mengimbau kepercayaan orang kita dulu-dulu.

Dari Abu Hurairah r.a., Rasulullah Saw bersabda, “Tidak ada penyakit menular (yang berlaku tanpa izin Allah), tidak ada buruk sangka pada sesuatu kejadian, tidak ada malang pada burung hantu, dan tidak ada bala (bencana) pada bulan Safar (seperti yang dipercayai).”

Rasulullah saw bersabda: “Barangsiapa melakukan suatu amalan yang tidak kami perintahkan amalan tersebut, maka amalan tersebut tertolak.” (HR. Muslim)

-HB-

#KamekSayangSarawakBah

Rujukan:

1.  Khurafat Bulan Safar sebagai Bulan Sial
http://www.risalahislam.com/2013/11/khurafat-bulan-safar-sebagai-bulan-sial.html
2.  Definisi Kebudayaan
file:///C:/Users/User-Pc/Downloads/documents.tips_kebudayaan-pem.pdf
3.  Kajiselidik secara lisan dengan Encik Kaharuddin Abdullah dari Santubong dan Encik Musa Musbah pada 23 Oktober 2017.


Apakah itu Peny4k1t Hawar Berd4r4h?

Beberapa minggu sudah berlalu sejak negara dikejutkan dengan tr4gedi yang menimpa keluarga Mowgli Malaysia. Namun topik ini masih menjadi perbualan di media sosial.

Mereka kehilangan 56 ekor kerbau angkara peny4kit dinamakan hawar berd4rah, yang asalnya dijangka angkara khi4nat. Bagi Khamis Jusoh, kesihatan baki kerbaunya harus dijaga.

S3r4ngan peny4kit ini telah menjejaskan rancangannya untuk mempunyai sistem jenis fidlot, tetapi beliau sekurang-kurangnya berjaya membina pagar bagi memastikan kerbau-kerbaunya dikuarantin (The Star, 2020).

Mungkin ada yang tertanya-tanya – kalau lembu sudah jatuh s4kit, kenapa tidak s3mb3lih saja?

Sebenarnya daging haiwan ternakan yang dij4ngkiti tidak digalakkan makan kerana boleh menjadi sumber kepada j4ngkitan lain (Rahayu, 2020).

Peny4kit ini tidak boleh menj4ngkiti manusia – tetapi semasa proses peny3mbelihan, banyak langkah-langkah perlu diambil. Contohnya, d4r4h haiwan tidak boleh terkena haiwan lain.

Daging dan organ terj4ngkiti juga akan kelihatan berbintik bagaikan radang. Jadi memang tidak digalakkan s3mb3lih haiwan-haiwan terj4ngkiti.

Mengenai Peny4kit Ini

“Peny4kit h4war berd4r4h” menggambarkan suatu peny4kit tunggal. Tetapi hakikatnya, h4emorrhagic s3pticemia (HS) ini menurut sistem Carter-Heddleston mempunyai beberapa jenis: Serotype B:2 Asia dan Serotype E:2 Afrika.

Kalau dari segi sistem Namioka-Carter, jenis-jenis tersebut ialah Serotype 6:B dan Serotype 6:E.

Bukan kerbau saja yang boleh tumbang kerana j4ngkitan HS. Untuk pengetahuan semua, jenis kumpulan B boleh meny3rang ternakan-ternakan lain seperti kambing, keldai, kuda, lembu dan unta, juga babi.

Haiwan bukan ternakan seperti gajah pun boleh dij4ngkiti HS. Serotype B:1 dan B:3 pula didapati meny3rang rusa (antelope) dan elk. Manakala Serotype B:4 didapati dalam kerbau Amerika (bison).

Kumpulan E pernah dilaporkan meny3rang negara-negara Afrika seperti Cameroon, CAR, Guinea, Mali, Nigeria dan banyak lagi. Negara-negara Asia tidak terkecuali daripada Kumpulan E.

Kedua-dua kumpulan ini menj4ngkiti haiwan melalui pernafasan dan pemakanan. Kadar kem4tian selalu tinggi di mana HS meny3r4ng, boleh membvnvh semua jika rawatan lambat diberikan.

Simptom Peny4kit

Setiap j4ngkitan kuman mempunyai satu tempoh masa dinamakan incubation period. COVID-19 pun sama iaitu 14 hari. Tempoh menunggu bagi HS pula berbeza mengikut punca j4ngkitan:

Banyak perkara memainkan peranan yang boleh mengubahkan tempoh klinikal sesuatu j4ngkitan. Saintis yang menjalankan eksperimen j4ngkitan melalui kulit mendapati haiwan menunjukkan simptom hanya dalam beberapa jam selepas dij4ngkiti.

Manakala bagi eksperimen melalui mulut, simptom boleh saja muncul dua hingga lima hari kemudian.

Selalunya simptom-simptom yang didapati ada pada haiwan terj4ngkiti adalah seperti berikut:

Fasa Satu :

Fasa Dua

Fasa Tiga

Saintis juga telah menjalankan b3dah siasat untuk mengenalpasti kadar ker0sakan dalaman. Bahagian rahang (submandibular) dan dada (brisket) paling banyak mempunyai luk4 j4ngkitan.

Paru-paru juga didapati bermasalah. Lebih lama haiwan s3ngs4ra akibat HS, lebih teruklah tahap kec3deraan dalaman. Didapati haiwan yang m4ti selepas 72 jam menunjukkan simptom mempunyai lvk4 dalaman sangat p4r4h.

Pencegahan

Pengusaha-pengusaha ternakan digalakkan bekerjasama ssupaya mendapatkan suntikan vaksin yang boleh mencegah peny4kit HS.

Di Malaysia, suntikan ini percuma yang malangnya menurut Exco Pertanian Terengganu ada sikap tidak ambil peduli (Bernama, 2020).

Tanpa vaksin, apa-apa pun boleh berlaku pada haiwan ternakan.

RUJUKAN:

Bernama. (2020). Vaksin halang hawar berd4rah percuma, hanya perlu kerjasama penternak, Malaysiakini – https://www.malaysiakini.com/news/542660

Rahayu, M. (2020). H4war berd4rah: Daging boleh dimakan tetapi tidak digalakkan, Sinar Harian – https://www.sinarharian.com.my/article/101133/BERITA/Nasional/H4war-berd4rah-Daging-boleh-dimakan-tapi-tidak-digalakkan

The Star. (2020). Finding the strength to go on. –  https://www.thestar.com.my/news/nation/2020/09/22/finding-the-strength-to-go-on


Kuih Bulan Punca Kejatuhan Mongol di China?

88 tahun kaum Cina Han duduk bawah pemerintahan Empayar Mongol. Kaum Han tak dibenarkan berkumpul, tak dibenarkan memiliki senjata, sampaikan pisau pemotong daging pun satu je untuk setiap sepuluh keluarga bagi elak berlaku pemberontakan.

Tahun 1368, Zhu Yuanzhang, bakal pengasas dan maharaja pertama Dinasti Ming, Walau ada sorang kawan bernama Liu Bowen, yang tolongnya untuk menjadi terkenal dan berkuasa.

Liu seorang penyair dan ahli falsafah, serta pakar strategi. Perayaan Kuih Bulan dah dekat, Liu hantar pemuda ke setiap sudut di tiga wilayah Mongol, masing-masing akan melawat kedai kuih dan membuang pesanan untuk berjuta-juta biji kuih bulan. Dikatakan, setiap kuih bulan diselitkan sekeping kertas yang menyeru bangsa Cina Han bangkit melawan Mongol pada malam Perayaan Kuih Bulan.

Sekurang-kurangnya, itu hanyalah salah satu dari puluhan versi cerita. Sumber yang lain mengatakan bahawa mesej tu berbunyi kurang puitis, ‘’Bunuh Tartar pada Malam Tahun Baru!’ (Orang Mongol tidak boleh membaca penulisan karakter Cina).

Atau mungkin mesej tu ditulis di atas kertas beras yang diletakkan di bawah kek. Mungkin mesej dah dikodkan, dan hanya boleh dibaca jika ia dipasang dengan cara menggabungkan beberapa kuih bulan.

Semua cerita ini disusun oleh mendiang sarjana sejarah China, Hok-Lam Chan. Kita tahu bangsa Mongol menguasai Cina Han dan selama beberapa dekad di abad ke-14, ada pemberontakan yang menyebabkan Zhu Yuanzhang merampas tampuk pemerintahan dan mendirikan Dinasti Ming.

Mesej kuih bulan mungkin tak mainkan peranan secara langsung dalam menggulingkan pemerintahan Mongol, tapi idea mengenainya memainkan peranan kecil dalam menyebarkan apa yang digambarkan sebagai “manifesto ‘mengusir orang Tartar, memulihkan pemerintahan China’ semasa revolusi nasionalis Han.”

Sentimen yang sama ini membawa kepada penggulingan pemerintahan Manchu. Kisah ni mungkin hanyalah rekaan, tetapi kesan propaganda tu adalah jelas dan nyata, ia dimanfaatkan dengan cara yang sangat elegan oleh para pejuang anti-Qing dan nasionalis Han.

Oleh: Azizul Farhan

Banyak lagi cerita menarik, misteri dan luar biasa pasal Mongol yang saya pasti korang belum tahu. Jadi jom tambahkan ilmu mengenai Mongol bersama KITAB TAMADUN MONGOL. Boleh beli di: https://bit.ly/3KhafNU


Saintis Temui Dinosaur Istimewa Di Uzbekistan

Asia Tengah sentiasa menjadi jambatan yang menghubungkan dunia. Semua perantau daripada segenap alam dulu akan menggunakan zon ini. Sesiapa yang ingin ke China mesti menghirup udara Asia Tengah. Sesiapa yang ingin turun ke India wajib singgah makan di Asia Tengah.

Kalau ingin kembali ke Rusia, inilah tempat pertama yang perlu dilalui… baik manusia atau haiwan. Kerana geografinya sangat strategik, benar-benar terlindung daripada segala arah.

Dan hari ini saintis mengesahkan satu lagi realiti… bahawa Asia Tengah menjadi jambatan untuk dinosaur juga.

Memang semua tahu yang Asia Tengah ada dinosaur. Cuma yang menjadi persoalan, apakah Asia Tengah diberkati dengan dinosaur tersendiri? China dan Rusia memang ada dinosaur sendiri. Bagaimana dengan Asia Tengah?

Jawapannya mudah: tidak mungkin Asia Tengah sekadar menumpang biologi rantau lain. Tempat ini sangat unik, wajib dipenuhi dengan dinosaur tempatan.

Setelah sekian lama mengkaji, saintis akhirnya memberi kesimpulan mudah. Memang Asia Tengah ada dinosaur tempatan, terutamanya Uzbekistan yang terletak di antara Kazakhstan dan Afghanistan.

Dalam Uzbekistan pula, ada sebuah republik berautonomi iaitu Karakalpakstan yang terletak di sebelah barat. Sekitar 200 juta tahun dahulu, Karakalpakstan merupakan lembah yang bertebaran dengan dinosaur.

Salah satu spesis dinosaur adalah Dzharatitanis kingi yang ditemui dalam bentuk fosil dariapda 145.5 juta hingga 65.5 juta tahun dahulu.

Untuk faham tentang D. kingi, kena tengok genus diplodocus dulu. Nama ini mungkin terlalu saintifik untuk bayangan dinosaur berleher panjang yang suka makan tumbuh-tumbuhan. Semua diplodocus berleher panjang.

Tetapi bukan semua berleher panjang itu adalah diplodocus. Saintis menemui persamaan jelas antara D. kingi dan Diplodocus. Memang boleh keliru pada awalnya. Takkan mungkin sama, kerana Diplodocus bertebaran di bumi Amerika Utara. Sangat jauh untuk ada tautan persamaan.

Sebenarnya jarak tidak menjadi masalah… asalkan ada jalan darat. Sekitar 100 juta tahun dulu, semua benua Bumi masih berhubung antara satu sama lain. Perhubungan ini menjadikan setiap haiwan berkongsi persamaan.

Antaranya adalah D. kingi bersama diplodocus. Persamaan ini pula bukannya secara tuntas, senang kata bagaikan sepupu. Namun ia tetap satu persamaan, yang amat menakjubkan kalau difikir kembali.

Tentang Dzharatitanis Kingi

Sebutan ini mungkin sukar kalau guna tulisan rumi. Dalam tulisan Cyrillic, Dzharatitanis sebenarnya berbunyi Jaratitanis yang lebih lembut pada mata pembaca bukan Rusia. Penemuan fosil ini menciptakan satu genus baru dalam alam dinosauria.

Dari segi fizikal, D. kingi merupakan seekor dinosaur yang sangat besar – dalam lingkungan 20 meter panjang. Ekornya sangat tebal, sangat sesuai digunakan untuk mengimbangi badan sebagai kaki kelima.

Contohnya begini. D. kingi ingin makan daun pokok tinggi. Jadi ia akan mengangkat dua kaki depannya (untuk mencapai tempat lebih tinggi).

Apabila dua kakinya diangkat, badannya akan bertongkat ekor sebagai punca imbangan. Jadi ekornya memang berguna sangat, barangkali dalam perlindungan diri juga andainya berdepan dengan mµsµh. Sebab kalau tengok lukisan, ekor D. kingi nampak macam sangat sesuai untuk melibas.

Kalau benar boleh melibas, maka mµsµhnya memang makan penampar buaya. Kepalanya kecil tetapi mempunyai gigi bersusun tajam bagaikan pensel. Tengok gigi D. kingi saja, pakar paleontologi yakin: dahan pokok pun habis dikunyahnya. Tanpa tangan untuk bantu pegang, D. kingi tiada pilihan lain. Memang itu saja cara untuk makan. Sekali dahan dan daun, mungkin jauh lebih mengenyangkan.


Wujud Atau Tidak Sebuah Benua Dinamakan Lemuria?

Apabila menyebut tentang benua yang hilang, pasti kisah lagenda Kota Atlantis akan terlintas di fikiran anda. Namun, pada awal abad ke-18 hingga ke-19, kewujudan sebuah ‘benua’ yang dikenali sebagai Lemuria menjadi tajuk hangat pada ketika itu.

Pengenalan

Kewujudan benua Lemuria ini sebenarnya mula mendapat perhatian selepas sebuah teori yang dicadangkan oleh ahli zoologi dari United Kingdom iaitu Philip Lutley Sclater.

Pada tahun 1864, Sclater menulis kertas kajian yang bertajuk “The Mammals of Madagascar”. Kertas kajian itu pula kemudian diterbitkan di dalam sebuah jurnal dinamakan “The Quarterly Journal of Science”.

Di dalam pemerhatian dan kajian Sclater, beliau mendapati bahawa terdapat lebih banyak spesies (30 spesies) haiwan primat yang dikenali sebagai lemur dapat dilihat menetap dan menjadikan Madagascar. Bagaimanapun, sedikit berbeza dengan ahli zoologi moden, Sclater turut memasukkan primat yang dikenali sebagai Galagos (Afrika) Loris (Asia) dan Tarsier (Asia Tenggara) di dalam kumpulan atau spesies Lemuridae iaitu lemur itu tadi.

Disebabkan oleh taburan spesies-spesies tersebut boleh didapati di ketiga-tiga tempat itu, Sclater membuat sebuah hipotesis bahawa ketiga-tiga daratan ini pernah bersambung diantara satu sama lain pada satu masa dahulu.

Justeru mengetengahkan idea bahawa terdapat kewujudan daratan atau benua besar yang terletak di arah selatan Lautan Hindi. Justeru menamakan benua itu sebagai Lemuria.

“The anomalies of the Mammal fauna of Madagascar can best be explained by supposing that anterior to the existence of Africa in its present shape, a large continent occupied parts of the Atlantic and Indian Oceans stretching out towards (what is now) America to the west, and to India and its islands on the east; that this continent was broken up into islands, of which some have became amalgamated with the present continent of Africa, and some, possibly, with what is now Asia; and that in Madagascar and the Mascarene Islands we have existing relics of this great continent, for which as the original focus of the “Stirps Lemurum,” I should propose the name Lemuria!”

Menurut Sclater, kemungkinan besar ‘benua’ Lemuria ini disambungkan pada bahagian selatan India, selatan benua Afrika dan barat Australia.

Dan seperti lagenda Kota Atlantis, kemungkinan Lemuria ditimpa bencana dan ditakdirkan ‘benua’ itu akhirnya tenggelam ke dasar laut.

Namun kemudian Sclater menegaskan bahawa ia hanya lah sekadar hipotesis berdasarkan teks di bawah;

“This fact would seem to show that the ancient “Lemuria”, as the hypothetical continent which was originally the home of the Lemurs has been termed, must have extended across the Indian Ocean and the Indian Peninsula to the further side of the Bay of Bengal and over the great islands of the Indian Archipelago.”

Maksudnya di sini, ‘benua’ Lemuria itu dinamakan sebegitu oleh Sclater bersempena habitat asal haiwan bernama Lemur.

Lemur = Lemuria?

Walau bagaimanapun, Sclater bukanlah saintis yang pertama ‘mempromosikan’ teori tersebut. Iaitu teori berkenaan kewujudan “land-bridge” atau kewujudan jalan darat (benua yang bersambung) yang membolehkan haiwan bermigrasi dari satu tempat ke satu tempat yang lain serta benua yang tenggelam ke dasar laut.

Ini kerana pada waktu itu, teori-teori tersebut dianggap oleh saintis sebagai ‘kemungkinan’ yang tinggi untuk berlaku disebabkan oleh ilmu sains yang terhad.

Antara saintis-saintis tersebut ialah;

1. Seorang naturalis dari Perancis iaitu Etienne Geoffroy Saint-Hilaire yang seperti Sclater membuat spekulasi pada tahun 1840 bahawa terdapat jalan darat atau laluan hubungan diantara Madagascar, iaitu 2 dekad lebih awal berbanding teori Sclater.

2. Seorang geologis dari United Kingdom iaitu Charles V. Wood membuat hipotesis akan kewujudan sebuah benua gergasi di selatan Lautan Hindi semasa Zaman Mesozoic.

3. Alfred Russel Wallace juga pernah mencadangkan sebuah teori akan kewujudan benua yang tenggelam pada tahun 1859 untuk menjelaskan fauna yang terdapat di Pulau Celebes. Bagaimanapun, Wallace kemudian menjadi pengkritik yang lantang berkenaan idea sebuah benua yang tenggelam.

Justeru itu, teori kewujudan “Benua Lemuria” milik Sclater ini popular pada abad ke-18 dan ke-19 hanya disebabkan oleh kajian tentang sains evolusi itu masih berada pada tahap permulaannya.

Pada ketika ini juga, idea sebenar mengenai “continental drift” atau hanyutan benua itu masih belum diterimapakai sepenuhnya. Namun kini majoriti daripada saintis percaya akan berlakunya peristiwa “continental drift”, yang akhirnya menyaksikan taburan flora dan fauna menjadi pelbagai.

Teori Asal Usul Manusia dari Benua Lemuria?

Pada tahun 1868, ahli biologi dari German iaitu Ernst Haeckel menerbitkan sebuah buku bertajuk “Natürliche Schöpfungsgeschichte” atau “The History of Creation” menjelaskan pada orang ramai akan pandangan beliau berkenaan evolusi.

Haeckel berpendapat bahawa manusia terawal adalah hasil evolusi atau keturunan daripada primat (monyet) dari Asia. Seterusnya, beliau juga menempatkan tempat bermulanya tamadun manusia purba ini di benua Asia, Afrika, dan pulau-pulau diantara dua benua ini. Manakala ‘benua’ Lemuria menjadi laluan migrasi utama manusia untuk memasuki sama ada Afrika atau Indonesia.

Seterusnya, buku versi bahasa inggeris beliau diterjemahkan oleh Ray Lankester yang diterbitkan pada tahun 1876, ‘kewujudan’ benua Lemuria turut diletakkan di dalam peta dilabel dengan perkataan “Paradise” yakni syurga serta menjadi tempat bermulanya kepada tamadun manusia.

“The primeval home, or the “Centre of Creation”, of the Malays must be looked for in the south-eastern part of the Asiatic continent, or possibly in the more extensive continent which existed at the time when further India was directly connected with the Sunda Archipelago and eastern Lemuria.”

“The probable primeval home or “Paradise” is here assumed to be Lemuria, a tropical continent at present lying below the level of the Indian Ocean, the former existence of which in the tertiary period seems very probable from numerous facts in animal and vegetable geography. But it is also very possible that the hypothetical “cradle of the human race” lay further to the east (in Hindostan or Further India), or further to the west (in eastern Africa).

Dengan teori dari Haeckel ini, kewujudan ‘benua’ Lemuria terus bertahan hingga ke abad-19.

Teori Aneh Lemurian

Seorang “occultist” dan penulis buku dari Rusia iaitu Elena Petrovna Blavatskaja mengetengahkan sebuah teori yang cukup aneh.

Beliau yang dipengaruhi falsafah dari Asia menerbitkan sebuah buku bertajuk “The Secret Doctrine” pada tahun 1888. Di dalam buku tersebut, beliau mengusulkan bahawa tamadun manusia pada zaman dahulu mempunyai 7 bangsa manusia purba. Dan ‘benua’ Lemuria ini menjadi tempat asal bagi kesemua bangsa ini.

Menurut Elena lagi, beliau mengatakan bahawa manusia atau “bangsa lemurian” ini mempunyai ketinggian 15 kaki, mempunyai 4 tangan serta berjantina khunsa. Dan wujud semasa zaman dinosaur lagi.

Dapatan Kajian Terkini Mengenai Lemuria

Penggalian arkeologi terkini menemukan peninggalan rangka manusia purba terawal di dunia terletak di benua Afrika, justeru menidakkan teori bahawa ‘benua’ Lemuria merupakan tempat bermulanya tamadun manusia.

Selain itu, dengan kemajuan di dalam bidang sains juga, ahli seismologi mendapati bahawa plat tektonik itu sentiasa bergerak, justeru membuktikan idea disebalik “continental drift” atau hanyutan benua.

Jika tiada penemuan rangka manusia terawal serta fakta bahawa plat tektonik dan hanyutan benua itu berlaku, mungkin masih ramai yang akan mempercayai kewujudan ‘benua’ Lemuria.

Kredit:

A Geologist Dream: The Lost Continent of Lemuria. Retrieved from: Scientific American.

January 6, 1912: The Continental Drift. Retrieved from: Scientific American

The Geography of Mammals (1899) by William Lutley Sclater and Philip Lutley Sclater.

The History of Creation: Or The Developments of The Earth And It’s Inhabitants By The Action of Natural Causes by Ernst Haeckel. Translated by Professor Ray Lankester.


Pelaburan Adalah Aktiviti Yang Membosankan

Dalam mencari strategi pelaburan terbaik, orang ramai akan fokus kepada 2 perkara, pulangan dan masa. Ramai mencari strategi pelaburan yang mampu memberikan pulangan tertinggi dalam masa paling singkat.

Tayang untung 100% dalam 3 hari, beribu-ribu orang daftar nak belajar strategi tersebut. Kalau seminggu boleh dapat 100%, sebulan dah 400%, setahun dah 4,800%. Logik ke?

Jeff Bezos pernah bertanyakan soalan ini kepada Warren Buffet, “Strategi pelaburan sangat mudah. Anda orang kedua terkaya dunia dan ia sangat mudah. Kenapa orang tidak tiru anda?”

Buffet: “Sebab tiada orang nak kaya lambat.”

Ya, itulah hakikatnya. Manusia ni tamak dan tidak sabar. Semua benda nak cepat. Kesabaran adalah sifat yang semakin hilang dalam dunia moden ini.

Jadi tidak peliklah bila ramai yang tertipu dengan skim cepat kaya. Kalau pelabur terkaya dunia pun hanya mampu capai 20%+ sahaja pulangan setiap tahun, apa yang membuatkan anda mampu mengatasi angka tersebut?

Sebagai orang awam, yang tidak banyak ilmu pengetahuan tentang selok belok pelaburan, apakah strategi pelaburan yang terbaik? Jawapannya adalah menjadi pelabur pasif.

Pasif adalah kata lawan kepada aktif. Jika pelabur aktif kerap berjual beli dalam pelaburan, maka pelabur pasif kurang berjual beli.

Pelabur pasif adalah orang yang malas. Mereka tidak fokus kepada bila nak berjual beli dalam pelaburan. Strategi utama mereka adalah beli dan simpan, fokus kepada jangka masa panjang.

Lazimnya pelabur pasif akan membeli dana indeks di mana strategi ini adalah cubaan untuk menyamai pulangan pasaran berbanding mengalahkan pasaran.

Sebagai contoh jika anda melabur RM1000 dalam indeks KLCI pada tahun 1984 dan simpan sehingga 2014, nilai pelaburan anda akan meningkat kepada RM5000 tanpa anda perlu membuat apa-apa.

Tak perlu kaji syarikat apa nak beli. Tak perlu buat analisa teknikal. Tak perlu menghadap skrin laptop setiap hari. Dengan buat benda ni sahaja anda dah boleh dapat pulangan sekitar 8-9% setiap tahun. Okay tak?

Kalau tanya saya sangat-sangat okay. Pulangannya lebih tinggi daripada ASB (sekarang ASB hanya mampu beri sekitar 5% sahaja), tapi strateginya sangat mudah.

Selain itu, dengan kurangnya aktivit berjual beli, anda boleh mengurangkan kos pelaburan.

Beli saham ada caj broker lebih kurang 0.3-0.7%, beli amanah saham ada caj 1-2% kalau anda beli online dan 3-5% kalau beli dengan ejen. Jadi kalau anda kerap berjual beli, semakin banyaklah caj yang perlu dibayar. Pelabur pasif akan cuba meminimakan kos pelaburan.

Bagaimana nak jadi pelabur pasif?

Anda boleh membeli Exchanged Traded Fund (ETF) di Bursa Malaysia. Untuk membeli ETF anda perlu ada akaun CDS. Pilihan lain adalah dengan menggunakan robo advisor.

Robo advisor di Malaysia menggunakan ETF dalam portfolio pelaburannya. Contohnya kalau anda melabur dalam Wahed, portfolio anda terdiri daripada ETF di Malaysia dan juga di Amerika Syarikat. Selain ETF saham, ada juga ETF yang track pergerakan pelaburan emas.

Itulah dia strategi bagaimana nak jadi pelabur pasif. Beli ETF dan simpan. Sangat mudah tapi mampu beri pulangan 8-9% setahun.

Sebab itulah ada pepatah yang mengatakan pelaburan aktiviti yang membosankan. Memang bosan pun. Tidak kompleks macam yang dibayangkan orang ramai.

Dah berjaya buat untung, kembangkan harta, kewajipan kita sebagai seorang muslim jangan dilupakan. Zakat harta, pelaburan dan simpanan perlu dibayar bila sudah cukup syaratnya. Inilah saham akhirat kita.

Untuk sebarang maklumat anda boleh ke:  https://www.zakat.com.my/